10 Pedang Paling Terkenal Dalam Sejarah Peradaban Manusia

Pada zaman moden, senjata yang digunakan dalam peperangan sangatlah kuat dan memusnahkan, dek kerana berkembangnya ilmu, dan teknologi. Pada abad ke-21 ini, senjata nuklear dilihat sebagai antara senjata paling berkuasa pernah dicipta oleh manusia. Sekitar ribuan tahun lalu, pedang digunakan sebagai senjata mempertahankan diri, dan senjata untuk berperang. Peninggalan pedang masa lalu menjadi topik utama artikel kali ini.

The Seven-Branched Sword, atau pedang bercabang 7, telah dihasilkan ketika Dinasti Jin di China sekitar tahun 369. Walaubagaimanapun, terdapat beberapa penulis sejarah yang berasa hairan dengan reka bentuk pedang bercabang 7 itu, dan mereka berpendapat mungkin pedang ini sebaliknya berasal dari Korea, kerana seni kontemporari Korea selalunya mempunyai motif pokok.

Menurut kisah komuniti Shiah, pedang lagenda Zulfiqar ini dikatakan adalah hasil pemberian oleh Nabi Muhammad S.A.W. kepada menantu dan sepupu baginda, Ali ibn Abi Talib. Pedang Zulfiqar turut dipaparkan di bendera empayar Turki Uthmaniyah, terutamanya yang digunakan oleh tentera berkuda Janissaries, ketika kurun ke-16 dan ke-17.

Pedang purba ini adalah milik Atilla the Hun, seorang penguasa kerajaan Hun daripada tahun 434 hingga 453 AD. Beliau adalah seorang penguasa yang ditakuti musuh barat dan timur Empayar Rom. Beliau juga pernah mencuba untuk menyerang dan mengambil alih Constantinople (kini Istanbul), namun gagal. Pedang miliknya dikatakan sebagai sebuah pedang lagenda.

Ini adalah sebuah pedang lagenda di mana kewujudan dan asal usulnya masih lagi menjadi misteri. Pedang ini dikatakan milik King Arthur, pemerintah Britain sekitar hujung kurun ke-5 dan awal kurun ke-6. Menurut sebuah kisah lagenda tentang Excalibur dan King Arthur, raja tersebut memperolehi pedang ini selepas mencabutnya daripada sebuah batu besar tempat ianya tertanam.

Pedang ini telah dipercayai digunakan oleh William Wallace ketika Perang Stirling Bridge pada tahun 1297, dan ketika Perang Falkirk pada tahun berikutnya. Selepas kematiannya, pedang ini telah diberikan kepada Sir John Menteith, gabenor Istana Dumbarton.

Pedang di atas dipercayai milik Napoléon Bonaparte, seorang pemerintah tentera yang mengetuai Perancis ketika beberapa kempen peperangan semasa Revolusi Perancis. Era pemerintahan beliau adalah daripada tahun 1804 hingga 1814. Pedang ini akhirnya telah diberikan kepada adiknya sebagai hadiah perkahwinan. Sejak daripada itu, Pedang Napoleon telah diturunkan dari satu generasi ke generasi, sehingga ianya telah dilelong pada tahun 1978.

Dihasilkan pada tahun 1002, Pedang Tizona adalah antara pedang paling terkenal dalam sejarah dunia. Pedang ini adalah milik El Cid, seorang pahlawan Castilian yang mulia yang hidup sekitar kurun ke-11. Pedang ini pernah digunakan bagi menentang tentera Moors, iaitu tentera Islam yang menguasai sebahagian wilayah Sepanyol daripada tahun 711 hingga 1492. Kini, pedang ini menjadi antara khazanah paling berharga di Sepanyol.

Turut dikenali sebagai Oriental Excalibur, Pedang Goujian telah dihasilkan sejak 2000 tahun lalu, dan hanya ditemui semula pada tahun 1965 di Hubei, China. Walaupun sudah berusia, pedang ini tetap tajam, dan tidak menunjukkan sebarang tanda-tanda tercemar. Jarang sekali artifak setua ini mempunyai keutuhan yang menakjubkan. Pedang ini sebenarnya dihasilkan untuk kegunaan King Goujian yang memerintah antara tahun 496 BC hingga 465 BC.

Pedang Saint Galgano adalah sebuah lagi pedang yang turut dibandingkan dengan pedang lagenda Excalibur. Pedang ini juga kerap kali dikenali sebagai Tuscany’s Excalibur. Dihasilkan ketika zaman pertengahan, pedang ini tertanam di dalam sebuah batu yang terletak di Montesiepi Chapel berdekatan Abbey of San Galgano di Siena, Itali. Saint Galgano adalah seorang ahli agama Katolik yang terkenal yang hidup antara 1148 hingga 1181 di Itali.

Pedang Norimitsu Odachi adalah sebuah pedang yang digunakan untuk upacara adat istiadat. Ianya dikatakan telah dihasilkan sekitar kurun ke-15 di lokasi yang kini dikenali sebagai Jepun. Saiz ini adalah agak luar biasa, dengan panjang 3.77 meter, dan seberat 14.5 kilogram. Ramai yang tertanya siapakah pemilik sebenar pedang ini, kerana untuk menggunakannya bukanlah mudah bagi manusia bersaiz normal, dan sudah pasti pemiliknya seorang yang besar dan gagah.


Apa Faedah Sebenar Jadi Ahli Parlimen di Negara Kita?

Bagi individu yang bercita-cita tinggi dalam politik, memegang kuasa sudah pastilah menjadi fokus utama. Kuasa yang dipegang dapat memberikan kita hak untuk membuat keputusan dalam menentukan dasar yang akan mencorak masa depan negara kita.

Walaupun begitu, selain daripada diberikan mandat kuasa, faedah-faedah lain atau 'perks' yang diterima boleh dikatakan agak mewah juga ganjarannya.

Tahukah anda apa sebenarnya insentif yang dimiliki oleh setiap seorang ahli parlimen atau wakil rakyat di negara kita? Dalam artikel ini, kami akan merungkai persoalan ini berdasarkan Akta Ahli Parlimen (Saraan) 1980.

Takrifan yang perlu difahami dengan jelas - terdapat dua jenis jawatan rasmi dalam Parlimen Malaysia, yang dikategorikan kepada dua kumpulan : ahli Dewan Negara dan juga ahli Dewan Rakyat. Kedua-duanya pula berfungsi dalam dua kumpulan yang berbeza.

Dewan Negara terdiri daripada individu-individu yang dilantik untuk bertindak sebagai satu kumpulan senat, terdiri daripada 70 orang senator. 26 daripadanya dipilih daripada pemilihan pengundian peringkat negeri sementara 44 lagi dipilih dan dilantik oleh Yang di-Pertuan Agong sendiri, atas nasihat Perdana Menteri.

Dikenali sebagai Dewan Atas dalam sistem Parlimen kita, Dewan Negara diwujudkan untuk mengkaji semula rang undang-undang yang diluluskan pada peringkat Dewan Rakyat sebelum dibawa kepada YDP Agong untuk diperkenankan. Hanya selepas kedua-dua Dewan bersetuju untuk melakukan perubahan dasar atau pengenalan akta yang baharu, barulah usul itu akan dibawa kepada YDP Agong.

Semua ahli Dewan Negara tidak bergantung kepada proses pilihanraya dan akan terus memegang jawatan mereka dalam tempoh lantikan 3 tahun. Mereka diberikan kuasa untuk menolak atau membatalkan mana-mana pindaan yang disokong secara 2/3 dalam Dewan Rakyat.

Dikenali dengan nama Dewan Rendah, Dewan Rakyat popular di negara kita berikutan minat masyarakat terhadap politik negara. Semua ahlinya adalah mereka yang telah dilantik menerusi pilihanraya oleh proses undian dan digelarkan sebagai Ahli Parlimen . Tempoh bertugas mereka akan berakhir sehinggalah Dewan Rakyat dibubarkan.

Di dalam Dewan Rakyat, semua ahli Parlimen diberikan imuniti dan keistimewaan untuk berhujah tentang sesuatu topik tanpa rasa bimbang sebarang risiko dakwaan, sekiranya pada waktu tersebut mereka dibenarkan bersuara oleh Yang DI-Pertua Dewan Rakyat. Walau bagaimanapun, imuniti ini hanya terpakai semasa persidangan Dewan Rakyat berlangsung dan tidaklah boleh dibawa sehingga ke luar dewan.

Namun, kebebasan bersuara ini ada hadnya juga. Mana-mana ahli Parlimen yang mengucapkan sesuatu yang melanggar Akta Hasutan 1948 boleh didakwa dan mana-mana ahli Dewan Rakyat yang menyentuh berkenaan isu penghapusan kedudukan YDP Agong, Sultan atau Raja - secara automatik dilucutkan jawatannya.

Untuk setiap ahli Dewan Negara, elaun bulannnya adalah sebanyak RM11,000 sebulan. Bagi ahli Dewan Rakyat, elaun bulanan yang diterima adalah sebanyak Rm16,000 sebulan. Bagi pengerusi mesyuarat di Dewan Negara dan Dewan Rakyat yang digelarkan Yang Di-Pertua Dewan Negara dan Rakyat, mereka mendapat elaun bulanan RM31,000 sebulan dalam berhadapan kerenah kedua-dua dewan yang pasti hangat.

Dalam kalangan anggota pentadbiran pula yakni mereka yang terpilih sebagai anggota kabinet mereka akan mendapat saraan tambahan untuk berkhidmat.

Mana-mana individu Parlimen yang telah menyempurnakan perkhidmatan selama 36 bulan perkhidmatan, telah dianggap layak untuk diberikan skim pencen.

Sekiranya seseorang itu dilantik sebagai anggota Parlimen pada atau selepas 1 Julai 1990 untuk kali pertama, dia perlulah menyempurnakan perkhidmatannya selama 36 bulan dan mencapai umur 50 tahun untuk mendapatkan pencen Ahli Parlimen.

Pencen ini akan dibayar selagi mana hayat ahli Parlimen tersebut berlangsung, namun bayaran pencen ini akan dihentikan sekiranya dia kembali menjadi Ahli Parlimen semula serta mula mendapat elaun bulanan Ahli Parlimen.

Faedah pampasan juga disediakan sekiranya mana-mana anggota Ahli Parlimen ditimpa musibah. Jumlah faedah yang dibayar pula bergantung kepada keadaan dan kes yang berlaku.

Bagi jawatan ketua pembangkang, apabila seseorang Ahli Parlimen itu dilantik menjawat jawatan tersebut, secara automatik dia layak untuk mendapat elaun bulanan sebanyak RM3,846.59 selagi mana dia memegang jawatan tersebut.

Bagi individu-individu yang telah berhenti memegang jawatan Perdana Menteri pula, mereka berhak mendapat elaun yang telah ditetapkan oleh Jemaah Menteri. Jumlah elaun ini pula dibuat berdasarkan akta yang dinamakan Akta Pencen Tunku Abdul Rahman Putra Al-Haj 1971. Setiap bekas Perdana Menteri apabila bersara layak untuk mendapat;

a. Ganjaran wang tunai sebanyak RM200,000 yang dikecualikan daripada cukai

c. Rumah dan kediaman lengkap berperabut akan disediakan dan diselenggarakan secara percuma

f. Seorang setiausaha, seorang kerani, seorang pegawai keselamatan dan seorang pembantu pejabat

Faedah-faedah ini boleh ditambah mengikut kelulusan Jemaah Menteri namun asasnya akan mengikut apa yang terkandung dalam Akta Pencen Tunku Abdul Rahman Putra Al-Haj 1971, yang tidak boleh dipinda sewenang-wenangnya.

Bagaimana? Jelas tak faedah yang didapati oleh setiap orang ahli Parlimen? Sekarang anda faham tak mengapa ada pihak yang berhempas pulas mahu meletakkan diri mereka di dalam kelompok mereka yang bergelar Ahli Parlimen?


Apakah Yang Dimaksudkan Initial Public Offering atau IPO?

'Initial public offering' atau IPO, sekiranya diterjemahkan ke dalam Bahasa Melayu dipanggil 'saham terbitan awam.'

Sebelum melalui proses IPO, sesebuah syarikat bolehlah dikategorikan sebagai sebuah syarikat persendirian atau 'private', dengan hanya beberapa individu menjadi pemegang saham tertentu yang dipilih sendiri.

'Awam' dalam takrifan IPO pula bermaksud sesiapa saja tak kiralah dalam bentuk individu atau syarikat pelabur yang tidak terlibat dalam penubuhan dan perjalanan syarikat tersebut pada awalnya, namun mula menampakkan minat untuk membeli saham atau pegangan syarikat itu, setelah ditubuhkan sekian lama.

Pihak awam tidak boleh melabur dalam pegangan saham mana-mana syarikat selagi mana syarikat tersebut tidak membuka sahamnya, melainkan seseorang itu memberikan kebenaran khas kepada pelabur itu. Tanpa IPO, sesebuah syarikat tidak perlu membuka pegangan saham mereka dan apabila sesebuah syarikat melalui IPO, barulah pemilikan saham itu dibuka kepada awam.

Atas sebab itulah proses IPO juga digelarkan 'saham yang dibuka kepada orang ramai.'

Sesebuah syarikat itu boleh mengambil keputusan untuk membuka sahamnya kepada pemilikan awam bagi mendapatkan dana memperkembangkan perniagaannya.

Syarikat persendirian boleh melakukan pinjaman atau mendapatkan lebih ramai pelabur dalam membantu meningkatkan dana tanpa melalui IPO, namun IPO adalah cara paling cepat mengumpulkan dana bagi sesebuah syarikat.

Antara syarikat-syarikat persendirian yang berjaya mengumpulkan modal paling besar di dunia selepas dibuka kepada awam adalah kumpulan Alibaba yang mendapat suntikan RM99.5 billion. IPO Alibaba setakat ini adalah proses IPO paling berjaya di dunia. Satu contoh lain adalah syarikat Facebook selepas IPO yang berjaya mengumpulkan modal saham RM63.7 billion untuk mengembangkan perniagaan mereka.

Apabila sesebuah syarikat dibuka kepada awam, pinjaman bank menjadi lebih mudah dan mampu ditawarkan pada kadar faedah lebih rendah, berikutan tahap kepercayaan pada pengurusan perniagaan tersebut meningkat.

Saham sesebuah syarikat awam akan mula diniagakan secara terbuka dalam pasaran saham, dengan pembeli dan pelabur dapat mengetahui status sebenar saham sesebuah syarikat dan jumlah transaksi yang akan diputuskan melalui keyakinan pelabur.

Sebuah syarikat yang telah membuka sahamnya kepada awam hilang beberapa keistimewaan tertentu. Pemilik syarikat persendirian tidak perlu melaporkan kedudukan kewangan dan penyata akaun syarikat mereka. Kebanyakan syarikat kecil dan sederhana adalah syarikat persendirian dan kebiasaannya, syarikat-syarikat besar adalah syarikat yang telah di buka kepada awam.

Bagaimanapun, ada juga syarikat-syarikat besar yang dimiliki secara persendirian. Antaranya adalah Bosch, pengeluar peralatan berat terkenal dunia. Syarikat komputer gergasi Dell pernah menjadi syarikat awam, namun Michael Dell telah berjaya membeli balik pegangan saham dalam syarikatnya sendiri dan menukarkan Dell menjadi syarikat persendirian, pada tahun 2013.

Sebuah syarikat yang telah menjadi milik awam perlu melapor dan membentangkan segala urusan kewangan mereka bagi tatapan pemegang saham, iaitu orang awam. Apabila sudah melalui IPO, syarikat pemilikan awam ini sudah mempunyai terlalu ramai pemegang saham dan perlu mempunyai Lembaga Pengarah yang menyelia perjalanan syarikat. Laporan berkenaan kewangan yang telah diaudit dan maklumat akaun perlu dilaporkan pada setiap suku tahun tersebut.

Di negara kita pula, 'Government Listed Companies' atau GLC memainkan peranan besar dalam pembangunan Malaysia.

Boleh juga digelarkan 'State-Owned Companies' (SOC) atau 'State-Owned Enterprise' (SOE), Malaysia mempunyai jumlah GLC ke lima tertinggi di dunia. Badan-badan kerajaan diberikan tanggungjawab untuk melabur dan menyelia aktiviti GLC yang dipilih.

Antara GLC yang terkenal di negara kita adalah Telekom Malaysia Berhad, Tenaga Nasional Berhad, IJM Berhad, DRB-HICOM Berhad, Bank Rakyat dan Media Prima Berhad. Rangkaian kedai buku MPH Bookstore dan Roti Gardenia juga adalah sebuah syarikat berstatus GLC.

Petronas pula adalah GLC terbesar di negara kita. Adakah Petronas akan dibuka jualannya kepada awam dalam menjana dana untuk mengurangkan hutang negara?

Kebanyakan syarikat minyak di Amerika Syarikat dan Kanada telah pun melalui proses IPO dan pegangan sahamnya kini dimiliki oleh awam. Bagaimanapun, bagi kebanyakan negara pengeluar minyak di dunia termasuklah di negara kita sendiri - majoriti syarikat minyak masih lagi dimiliki oleh kerajaan negara tersebut sepenuhnya.

Ekoran kejatuhan harga minyak teruk yang merencatkan ekonomi Arab Saudi, kerajaan Arab Saudi mula merancang untuk membuka syarikat minyak negara mereka, ARAMCO kepada awam bagi memperkembangkan dana yang dimiliki. Sudah lebih 2 tahun berita ini kedengaran dan kami pun sudah melaporkan tentang cadangan ini tahun lepas.

Bagaimanapun sehingga kini kerajaan Arab Saudi nampaknya masih menunggu masa terbaik dalam membuka saham ARAMCO kepada awam. Dengan cadangan pembukaan 5% saham ARAMCO pada nilai RM8 trillion, proses IPO ARAMCO akan menjadi IPO paling besar di dunia.

Di negara kita pula, desas-desus sama mula kedengaran selepas media mula menyatakan salah satu proses paling cepat bagi kerajaan kita mendapatkan dana bagi membayar hutang negara, adalah dengan membuka pegangan saham Petronas untuk dimiliki pihak awam. Petronas dianggarkan bernilai RM800 billion dan seandainya 25% saham Petronas dibuka kepada awam, kerajaan Malaysia mampu mengumpulkan dana sebanyak RM150-RM200 billion dengan pantas.

Walaupun begitu seandainya kerajaan Malaysia berbuat demikian, keseluruhan status kewangan dan akaun Petronas sekian lama perlu didedahkan kepada umum tanpa boleh dilindungi lagi.


7 Perpindahan Manusia Paling Besar Dalam Sejarah

Apabila sekumpulan manusia bergerak dari satu lokasi geografi ke lokasi lain, dunia berhadapan dengan fenomena penghijrahan besar-besaran. Penghijrahan besar-besaran adalah sesuatu yang biasa pada abad ke-15, 16, 19 dan awal abad ke-20.

Namun, sehingga hari ini masih terdapat rakyat daripada beberapa negara yang terpaksa melarikan diri daripada tanah air mereka disebabkan peperangan, pergolakan politik, masalan kewangan negara dan macam-macam lagi. iluminasi.com kongsikan dengan anda 7 peristiwa perpindahan manusia yang terbesar dalam sejarah manusia.

Berjuta-juta orang telah melarikan dari Vietnam apabila negara ini diambil alih oleh pihak komunis dalam peperangan mereka dengan Amerika Syarikat pada tahun 1975. Ramai yang tak mahu hidup diperintah oleh komunis manakala yang lain telah membantu Amerika.

Mereka melarikan diri terutamanya melalui laut dengan apa jenis kapal yang mereka mampu. Beeribu-ribu daripada mereka tenggelam dalam bot-bot kecil mereka yang mana mereka harus harungi ribut maut, kelaparan dan mengelakkan daripada lanun. Namun, ramai yang berjaya.

Anggaran jumlah adalah di antara 1 hingga 2 juta orang dan kini ramai di antara mereka telah berjaya hidup dengan baik di negara maju terutamanya di Amerika Syarikat. Anggaran PBB sebanyak 200,000 hingga 400,000 orang mati di laut.

Apabila tentera komunis di bawah pemerintahan Mao Zedong mengalahkan kaum nasionalis dan menubuhkan negara komunis, berjuta-juta orang terutamanya tentera Nasionalis melarikan diri ke Taiwan yang mana diisytiharkan sebaga negara berasingan, dan mendakwa ia adalah negara China yang sebenar.

Industri kemudiannya berkembang dengan pesat di Taiwan dan negara ini menjadi kaya raya. Orang Cina yang lain kemudiannya melarikan diri ke seluruh dunia, dan disebabkan sikap berdedikasi dan rajin, mereka berjaya di mana sahaja mereka berada.

Penghijrahan di antara tahun 1948 hingga 1950 ini dianggarkan melibatkan 2 juta orang China ke Taiwan dan negara-negara lain.

Afghanistan menjadi tidak stabil apabila Kesatuan Soviet menceroboh negara ini pada tahun 1979. Tidak dapat mengalahkan kuasa tempatan Mujaheddin yang didukung oleh gabungan CIA Amerika dan Pakistan, membuatkan Kesatuan Soviet terpaksa berundur pada tahun 1988 selepas perang berdarah.

Perang saudara yang berlaku di antara panglima perang tempatan selepas pengunduran Kesatuan Soviet dan kemarau yang teruk selamaa beberapa tahun menambah lagi kesengsaraan penduduk tempatan yang sudah menderita berdekad-dekad peperangan.

Ini memaksa berjuta-juta orang Afghanistan untuk melarikan diri dan berhijrah menjadi pelarian ke negara jiran iaitu Iran dan Pakistan. Sehingga kini, Pakistan menjadi antara negara yang menjadi lokasi pendatang dan pelarian antarabangsa, dianggarkan sebanyak 2.58 juta orang yang mana kebanyakannya adalah orang Afghanistan.

Semenjak kewujudan penyebaran Yahudi terawal, ramai orang Yahudi bercita-cita untuk kembali ke "Zion" dan "Land of Israel". Harapan dan kerinduan orang Yahudi yang tinggal dalam pengasingan adalah tema penting dalam sistem kepercayaan Yahudi.

Selepas orang Yahudi diusir dari Sepanyol pada tahun 1492, beberapa kumpulan komuniti ini menetap di Palestin. Pada abad ke-16, komuniti Yahudi mula tersebar ke empat kota suci, Baitulmaqdis, Tiberias, Hebron dan Safed.

Penghijrahan ke tanah suci Palestin ini secara tradisinya dikenali sebagai "Aliyah" dalam bahasa Ibrani. Ia telah menjadi aspirasi ramai orang Yahudi dan juga salah stu doktrin kardinal ideologi Zionis. Tujuan utama pergerakan Zionis ini adalah untuk menubuhkan negara Israel, tanah bebas bagi orang Yahudi.

Ia telah menggalakkan orang Yahudi dari seluruh dunia untuk berhijrah memasuki tanah ini tetapi pemerintahan Uthmaniyah menghentikan mereka di Palestin.

Kemudian Perang Dunia Pertama telah mengubah senario ini dan pendatang mengalir masuk ke Palestin yang diamanahkan kepada British, dan ada yang didorong oleh agama dan yang lain melarikan diri daripada pergerakan antisemitik seperti pembunuhan beramai-ramai iaitu Holocaust. Pihak British pula sudah menjanjikan negara Israel untuk orang Yahudi dalam Deklarasi Balgour pada tahun 1917.

Bermula tahun 1919 hingga 1948, terdapat 493,149 pendatang, dan selepas pengisytiharaan negara Israel, angka ini meningkat kepada 687,624 (1948-1951). Bermula daripada ini, orang Yahudi terus memasuki tanah ini. Menurut statistik, jumlah penghijrahan sehingga kini mencecah 3.6 juta orang.

Perpindahan populasi penduduk di Kesatuan Soviet di antara tahun 1920 hingga 1951 adalah satu contoh penghijrahan paksa besar-besaran. Tujuan utama perpindahan ini adalah untuk mengisi wilayah-wilayah etnik yang telah dibersihkan dan memindahkan tenaga buruh ke kawasan yang kurang berpenghuni.

Menurut statistik, pemindahan paksa telah mencetuskan pergerakan kira-kira 6 juta orang yang mana 1.5 juta daripadanya terbunuh dalam proses ini.

Bermula dari awal abad ke-20, populasi Mexico mula berhijrah ke negara jiran, Amerika Syarikat. Sebab utama adalah keperluan oleh Amerika Syarikat terhadap tenaga buruh dan juga pergolakan politik di Mexico.

Walaupun sudah bertahun-tahun undang-undang imigrasi Amerika telah mengalami perubahan bagi mengekang masalah ini, namun orang Mexico tetapi menjadi kumpulan imigran terbesar di negara itu. Jika dibandingkan dengan tahun 1980, di mana populasi Mexico di Amerika Syarikat adalah sekitar 2.2 juta, namun jumlah tersebut meningkat kepada 11.6 juta pada tahun 2013.

Walaupun selama ini, undang-undang imigrasi Amerika telah mengalami perubahan, orang-orang Mexico tetap menjadi kumpulan imigran terbesar di negara ini. Berbanding tahun 1980, apabila populasi Mexico dikira kepada 2.2 juta, jumlahnya meningkat kepada 11.6 juta pada tahun 2013.

Berikutan pemisahan British India, di mana British keluar daripada tanah itu dan mewujudkan dua negara bebas, Pakistan dan India, kira-kira 15 juta orang mendapati diri mereka berada di bahagian tanah yang "salah", iaitu Hindu dan Sikh di wilayah Pakistan dan Muslim di wilayah india.

Maka, berlakulah antara penghijrahan manusia paling besar di dunia dengan umat Islam berpindah ke arah timur dan barat Pakistan (kini Bangladesh), dan umat Hindu dan Sikh menyeberang ke India.

Emosi yang tidak stabil menyebabkan pelbagai keganasan yang dahsyat dilakukan oleh kedua-dua belah pihak mengakibatkan kerosakan harta benda, pembakaran dan juga pembunuhan. Malah pihak tentera juga mengambil bahagian dalam keganasan ini di bahagian-bahagian tertentu.

Pada 9 Ogos 1947, sebuah kereta api yang membawa pegawai-pegawai Islam dari Delhi ke Karachi telah dipintas dan 4 pegawai senior dan 150 yang lain telah dibunuh. Kereta api tersebut sampai ke destinasi dipenuhi dengan mayat dan karavan mereka yang mempunyai barangan telah dirampas.

Namun, pada hari ini, pendatang-pendatang ini telah becampur sepenuhnya dalam masyarakat Pakistan dan hidup sebagai masyarakat kelas tengah yang saling menghormati.

Dan perpindahan manusia paling besar dalam sejarah dunia, adalah krisis pelarian Syria. Ia merupakan krisis berterusan dan salah satu contoh penghijrahan besar-besaran yang disebabkan oleh peperangan. Jumlah pelarian yang melarikan diri dari Syria dan negara-negara jiran ke bahagian lain di Eropah mencecah 158 juta orang, menjelang September 2015.

Jumlah ini tersangat berbeza berbanding mana-mana jumlah pelarian dalam senarai ini. Ia juga 5 kali ganda daripada populasi di Malaysia dan separuh daripada populasi Amerika Syarikat.

Kebanyakan daripada 158 juta orang pelarian ini tidak berada di Eropah tetapi di negara-negara di sekitarnya. Negara-negara Eropah membahaskan bagaimana untuk menempatkan semula pelarian yang datang ke benua ini dengan cara jalan darat atau air.


10 Bandar Paling Bersih Di Dunia

Setiap yang bernama manusia mahu tinggal dalam persekitaran yang bersih dan hijau, namun tak semua orang mahu dan komited dalam mengambil bahagian dalam menjadikannya satu realiti. Tanpa sedari, secara perlahan-lahan Bumi yang kita diami ini semakin memburuk keadaannya, menjadikan kualiti hidup kita turut merudum.

Walaupun perubuhan iklim semakin berkembang yang menyebabkan bencana, namun kita masih ada harapan. Sesetengah bandar dan negara sedang berusaha mempertahankan persekitaran mereka yang bersih dengan mengurangkan pelepasan karbon, menghalang pembuangan sampah merata-rata dan mengurangkan tahap pencemaran.

Walaupun bandar-bandar di Malaysia masih sangat jauh untuk berada dalam senarai bandar paling bersih di dunia, namun kita seharusnya tidak berputus asa menjadikan persekitaran lebih baik seterusnya meningkatkan kualiti hidup. Oleh itu, iluminasil.com ingin berkongsi dengan pembaca 10 bandar paling bersih di dunia.

Satu-satunya bandar-negara pulau di dunia, Singapura, sangat terkenal dengan beberapa peraturan yang sangat ketat mengenai isu-isu alam sekitar dan kebersihan bandar. Antaranya ialah denda yang tinggi bagi kesalahan buang sampah merata-rata dan mengharamkan gula-gula getah dan larangan memotong pokok di kawasan perlindungan.

Hampir 10% daripada tanah di Singapura diperuntukan untuk taman dan rizab alam semula jadi. Bandar ini juga telah melancarkan beberapa kempen penanaman pokok untuk meningkatkan kualiti hidup. Malah, walaupun Singapura antara bandar yang paling banyak dilawati di dunia, namun masih dapat mengekalkan standard kebersihan mereka.

Walaupun Brazil jauh untuk dianggap sebagai negara yang bersih, namun terdapat satu pengecualian, iaitu bandar Curitiba. Bandar ini telah merekabentuk satu sistem yang unik dalam memastikan proses pengitaran semula berlaku yang menjadikannya antara bandar paling bersih di dunia.

Kerajaan tempatan mengalakkan penduduknya menjaga kebersihan bandar dengan mewujudkan satu sistem pertukaran, di mana setiap beg sampah yang disusun mengikut kategori masing-masing, boleh ditukar dengan kupon makanan atau pengangkutan awam.

Hasilnya, hampir 70% sampah di bandar ini telah dikitar semula. Sebagai contoh, pengitaran semula kertas di bandar ini mampu menyelamatkan kira-kira 1,200 pokok sehari.

Geneva sangat terkenal sebagai salah satu bandar paling mewah, mahal dan paling selamat di dunia.

Namun, bandar ini menonjol dalam satu lagi bidang, iaitu usaha alam sekitar dan kebersihan. Salah satu bandar paling bersih di dunia, Geneva adalah lokasi kepada The Geneva Environment Network, rangkaian organisasi global yang bertanggungjawab dalam perlindungan alam sekitar dan pembangunan lestari.

Ibu kota dan bandar paling besar di Austria, Vienna mempunyai populasi kira-kira 1.8 juta orang (lebih kurang penduduk Kuala Lumpur). Walaupun agak ramai dan padat, namun bandar ini kerap berada dalam senarai bandar paling bersih di dunia.

Vienna telah melaburkan sejumlah dana yang besar ke dalam sistem pelupusan sisa untuk beberapa dekad yang lalu, yang sangat membuahkan hasil. Tambahan pula, orang tempatan mempunyai kesedaran alam sekitar yang tinggi dan membantu pihak berkuasa dalam mengekalkan kebersihan dan kekemasan bandar Vienna.

Terletak betul-betul bersebelahan Bulatan Artik, Iceland adalah antara salah satu negara paling bersih di dunia. Jadi, tak hairanlah apabila ibu kota negara ini, Reykjavik, diiktiraf antara bandar paling bersih di dunia. Reykjavik tidak mempunyai pembangunan bandar sehinggalah menjelang abad ke-19, jadi kawasan sekitar tidak tercemar seperti bandar-bandar pesat membangun yang lain.

Malah sehingga kini Reykjavik kekal sebagai antara bandar paling hijau dan bersih di dunia dengan hampir tidak ada pencemaran langsung.

Bandar ini bukan sahaja berada di kedudukan tinggi dalam kemampanan, pengitaran semula, penggunaan pengangkutan awam dan ruang hijau, tetapi juga mempunyai indeks pembangunan manusia yang tinggi, dengan penduduk yang sangat sedar tentang kepentingan kebersihan alam sekitar.

Helsiniki adalah salah satu daripada banyak bandar negara Nordik yang tersenarai dalam bandar paling bersih di dunia.

Peranan penduduk tempatan bandar ini yang tersangat komited dalam memelihara alam sekitar dan mencegah pembuangan sampah merata-rata serta memastikan jalan-jalan bersih telah menjadikannya antara salah satu bandar paling bersih di dunia.

Kerajaan juga mewujudkan sistem pemanasan yang kompleks dan cekap tenaga yang membantu mengurangkan penggunaan elektrik di bandar ini.

Denga populasi hampir mencecah 340,000 orang, Honolulu adalah bandar utama paling terpencil di dunia, kerana lokasi tanah besar terdekat adalah Point Arena Lighthouse di California, sejauh 3,800 kilometer.

Disebabkan Honolulu menjadi tarikan utama pelancong dari seluruh dunia, maka usaha untuk mengindahkan dan menyelenggara bandar ini terutamanya kawasan awam adalah menjadi keutamaan bagi kerajaan tempatan.

Dan mungkin disebabkan pulau ini, termasuklah keseluruhan Hawaii adalah sangat terpencil, ia menjadi antara salah satu lokasi paling hijau dan bersih di dunia.

Copenhagen, ibu kota Denmark diiktiraf dan diterima secara meluas sebagai salah satu bandaraya paling mesra alam di dunia. Pihak pentadbiran telah banyak melabur dalam rawatan kumbahan yang meningkatkan kualiti air serta mengurangkan pencemaran udara dan air.

Usaha ini sangat berkesan sehinggakan kawasan di sekitar pelabuhan di bandar ini boleh digunakan untuk aktiviti berenang tanpa rasa bimbang terhadap pencemaran air.

Hasil daripada komitment terhadap piawaian alam sekitar yang tinggi, Copenhagen telah dipuji kerana ekonomi hijaunya, menduduki tangga teratas bandar hijau buat kali kedua dalam Indeks Ekonomi Hijau Global 2014.

Chicago yang terletak di Illinois adalah bandar ketiga terbesar di Amerika Syarikat dan mempunyai penduduk lebih daripada 2.7 juta penduduk. Ia mungkin kelihatan tidak mungkin untuk menjadi salah satu bandar paling bersih di dunia tetapi bandar ini menggunakan pendekatan inovatif untuk mengurangkan pencemaran dan membuang sampah.

Terdapat lebih daripada 185,000 meter persegi taman-taman di atas bumbung di seluruh bandar Chicago yang telah meningkatkan kualiti udara serta rangkaian pengangkutan awam yang sangat baik yang dapat membantu mengurangkan pencemaran.

Bandar kedua terbesar di Jerman selepas Berlin iaitu Hamburg, adalah yang paling bersih dan salah satu daripada bandar-bandar yang paling mesra alam di dunia. Ia telah dipuji bertahun-tahun kerana usaha alam sekitarnya yang sangat baik, termasuklah menetapkan sasaran pemotongan pelepasan karbon dioksida sebanyak 80% menjelang tahun 2050.

Orang awam digalakkan untuk menggunakan pengangkutan awam dan dana yang tinggi telah disalurkan dalam membangunkan teknologi bersih. Pihak berkuasa Hamburg juga mengeluarkan perincian rancangan untuk membangunkan "Rangkaian Hijau" yang bermaksud orang ramai tidak lagi perlu memandu kereta untuk mengelilingi bandar ini.


Presiden dan CEO 1MDB : Siapa Sebenarnya Arul Kanda a.k.a Azrul Kanda

Setelah jatuhnya kerajaan Barisan Nasional yang telah memerintah Malaysia, kini siasatan menyeluruh telah dilakukan terhadap syarikat kontroversi 1 Malaysia Development Berhad.

Syarikat ini sangat misteri kerana tiada siapa tahu butiran lanjut mengenainya dan apa yang disiarkan di kaca TV adalah pintu masuk dan kaunter hadapan pejabat syarikat ini yang tertera papan tanda 1MDB. Itu sahaja.

Dan apa yang ingin rakyat tahu adalah apakah sebenarnya 1MDB, dan sudah pastinya orang yang paling kerap dikaitkan dengan syarikat ini selain mantan Perdana Menterik, Dato' Seri Najib Razak, adalah Arul Kanda.

Siapa Arul Kanda yang sebenarnya sehingga dilantik menjadi pengarah eksekutif kumpulan dan presiden 1MDB. iluminasi.com kongsikan serba sedikit mengenai Arul Kanda Kandasamy.

Dilahirkan pada tahun 1977, Arul Kanda yang lahir di Kuala Lumpur menghabiskan waktu kecil dan remajanya membesar di Machang, Kelantan. Ibunya merupakan seorang pegawai perubatan yang banyak berkhidmat di kawasan luar bandar.

Ketika berusia 13 tahun, Arul menyambung pelajaran di peringkat sekolah menengah di Koleh Tentera Diraja (RMC) di Kem Sungai Besi. Setelah tamat pengajian di tingkatan 5, beliau menyambung pelajaran ke peringkat A-level pada tahun 1995.

Tamat pengajian A-level, beliau seterusnya menyambung pengajian dalam jurusan undang-undang di London School of Economics and Political Science di London, England.

Beliau menamatkan pelajaran pada tahun 1998, dan kemudiannya menghabiskan pengajian di University College London dalam Ijazah Sarjana Undang-Undang (LLM) dengan kepujian dalam Undang-undang Korporat dan Perdagangan pada tahun 2000.

Arul Kanda merupakan seorang yang sangat berpengalaman dalam kariernya, dan antara pengalaman pekerjaan Arul Kanda termasuklah :

Selepas terlibat dengan RHB, Arul yang bekerja di luar negara sesekali pulang ke Malaysia untuk tujuan mesyuarat dan juga bercuti. Ketika inilah beliau mengenali ketua-ketua industri dalam negara.

Menurut Arul, salah seorang daripada kenalannya mencadangkan beliau untuk pulang ke tanah air bagi memimpin syarikat 1MDB. Setelah 20 tahun tinggal di negara asing, Arul membuat keputusan untuk pulang ke tanah air.

Beliau sememangnya sudah lama berhasrat untuk pulang ke Malaysia namun tiada pekerjaan yang sesuai baginya. Pada Disember 2014, Arul menyertai syarikat 1MDB.

Selepas perletakan jawatan oleh Mohd Hazem Abdul Rahman sebagai Ketua Pegawai Eksekutif syarikat itu, Arul Kanda dilantik bagi mengemudi syarikat ini bermula 5 Januari 2015.

Ramai yang terkejut apabila mendengar Arul Kanda menyebut kalimah "Alhamdulillah" dan InsyaAllah" dalam rancangan Soal Jawab di TV3 yang ditayangkan pada tahun 2015. Ini disebabkan oleh orang awam kebanyakannya tidak mengetahui bahawa Arul Kanda adalah seorang mualaf dan telah memeluk Islam sudah sekian lama.

Arul Kanda atau nama Islamnya, Azrul Kanda pulang ke Malaysia pada tahun 2004 dan telah mengucapkan kalimah syahadah di Pejabat Agama Wilayah Persekutuan. Nama beliau ketika itu tidak ditukar kerana beliau masih bekerja di luar negara, jadi tiada signifikan terhadap penukaran nama, melainkan jika beliau bekerja di Malaysia.


22 Fakta Menarik Tentang Piramid Giza Yang Ramai Tidak Tahu

The Great Pyramid of Giza, atau lebih dikenali sebagai Piramid Giza adalah sebuah 'karya' agung purba yang sangat misteri. Ianya dibina dengan ketepatan yang sangat terperinci, dan teknologi masa kini masih tidak mampu menandingi pencapaian tamadun Mesir Purba tersebut. Menurut analisis sejarah, Piramid Giza telah dibina antara tahun 2580 BC hingga 2560 BC, oleh dinasti ke-4 empayar Mesir. Terdapat banyak fakta menarik tentang piramid ini yang ramai tidak tahu.

1. Piramid Giza dianggarkan mempunyai sekitar 2,300,000 (2.3 juta) blok batu, yang kebanyakan daripadanya mempunyai berat antara 2 hingga 30 ton (1 ton = 1,000 kilogram), dan terdapat juga sesetengah blok batu yang mempunyai berat melebihi 50 ton.

2. Piramid Menkaure, Piramid Khafre dan Piramid Giza berada pada kedudukan sejajar dengan Buruj Orion.

3. Tapak piramid ini meliputi kawasan seluas 55,000 meter persegi dengan setiap sisi melebihi 20,000 meter persegi.

4. Suhu dalaman Piramid Giza adalah sangat stabil, dan bersamaan dengan purata suhu Bumi, iaitu 20 darjah Celcius.

5. Bahagian permukaan luar piramid terdiri daripada 144,000 batu kapur, kesemuanya telah digilap rata pada ketepatan yang sangat tinggi, dan setiap daripadanya mempunyai ketebalan 100 inci, dan seberat 15 ton.

6. Batu penjuru asas piramid ini dilengkapi dengan binaan bola dan soket bagi menghadapi pengembangan disebabkan haba, dan menghadapi sebarang bencana alam, terutamanya gempa bumi.

7. Tidak diketahui kandungan batu binaan berasal daripada mana. Ianya telah dianalisis, dan komposisi kimianya telah diketahui, namun ianya tidak berjaya dihasilkan semula menggunakan teknologi moden. Yang pasti, ianya lebih kuat daripada batu, dan kekal hingga hari ini.

8. Kedudukan Piramid Giza menghadap utara Bumi (bukan utara kompas) dengan perbezaan kedudukan darjah yang sangat kecil. Disebabkan pergerakan Kutub Utara dari semasa ke semasa, piramid ini pernah secara tepat berada pada kedudukan selari dengan kutub tersebut.

9. Kedudukan Piramid Giza juga terletak di tengah-tengah Pusat Jisim Bumi. Ini bermaksud, dua garisan tengah bumi yang berserenjang (perpendicular) dari utara ke selatan dan timur ke barat bertemu di suatu lokasi terletaknya Piramid Giza.

10. Piramid Giza adalah satu-satunya piramid Mesir yang dibina dengan permukaan berbentuk cengkung (concave), di mana yang lainya mempunyai permukaan yang rata.

11. Bahagian tengah daripada 4 sisi permukaan telah dibina dengan darjah ketepatan yang sangat menakjubkan, membentuk Piramid Giza menjadi satu-satunya piramid yang mempunyai 8 permukaan. Kesan ini tidak dapat dilihat daripada kedudukan di bumi mahupun daripada atas. Ianya hanya dapat dilihat di bawah pencahayaan tertentu.

Fenomena ini hanya dapat dilihat daripad atas pada ketika terbit dan tenggelam matahari ketika ekuinoks musim bunga dan musim luruh.

12. Peti granit yang ditemui di dalam 'King's Chamber' mempunyai saiz yang sangat besar, dan ianya tidak muat untuk dibawa masuk setelah pembinaan siap. Jadi, para pengkaji sejarah berpendapat bahawa peti tersebut telah diletakkan ketika pembinaan sedang dijalankan.

13. Piramid Giza mempunyai pintu pusingan (swivel door) seperti yang terdapat di hotel-hotel, namun sudah tentu diperbuat daripada batu. Pintu seperti ini hanya terdapat di dua buah piramid lain, iaitu piramid binaan Sneferu dan Huni.

14. Pintu pusingan ini mempunyai berat 20 ton, dan ianya sangat seimbang di mana  hanya memerlukan daya yang minimum untuk dibuka daripada dalam. Namun apabila ditutup, piramid ini dilihat seolah-olah tidak mempunyai pintu kerana ketepatan pintu ini menutup segala ruangan pembukaan pintu.

15. Piramid Giza boleh dilihat daripada jarak sejauh gunung ganang di Palestin, dan daripada angkasa lepas.

16. Berat Piramid Giza dianggarkan sekitar 5,955,000 ton. Sekiranya jumlah ini didarab dengan 10^8, kiraan yang diperolehi akan memberi anggaran jisim bumi yang  munasabah, iaitu 5.972 x 10^24 kilogram.

17. Sebuah laluan di dalam piramid yang dikenali sebagai 'Descending Passage' mempunyai kedudukan yang menghadap bintang Alpha Draconis (Thuban), pada sekitar tahun 2170 - 2144 BC. Ini adalah Bintang Utara pada masa itu, satu-satunya bintang yang berada pada kedudukan sejajar dengan laluan Descending Passage.

18. Ruangan laluan di selatan King's Chamber di dalam piramid ini pernah sekitar tahun 2450 BC berada pada kedudukan yang selari dengan bintang Al Nitak (Zeta Orionis) di dalam buruj Orion. Buruj ini mempunyai kaitan dengan Tuhan Mesir pada ketika itu iaitu Osiris. Tidak ada bintang lain dalam sejarah yang pernah berada pada kedudukan sama selain daripada fenomena pada tahun berkenaan.

19. Tahukah anda bahawa sekiranya ukur lilit peti granit di dalam piramid didarab dengan 2 x 10^8, jawapan yang diperoleh adalah bersamaan dengan radius purata Matahari.

20. Kelengkungan yang dibentuk pada permukaan piramid mempunyai nilai yang sepadan dengan radius bumi, namun pada kadar yang lebih kecil.

21. Piramid Giza, yang turut dikenali sebagai Piramid Khufu adalah satu-satunya struktur binaan manusia yang paling tua dan besar yang dapat dilihat sehingga kini. Dengan ketinggian 146 meter, piramid ini adalah struktur paling tinggi di dunia untuk tempoh 3,800 tahun.

22. Hubungan antara Pi (π) dan Phi (φ - Golden Ratio) telah digunakan dalam kiraan pembinaan Piramid Giza ini.


Kenali Pony Ma, CEO Disebalik Syarikat Gergasi Teknologi Tencent

Dalam dunia teknologi, syarikat-syarikat seperti Apple, Microsoft dan Alibaba begitu sinonim dalam masyarakat kita. Walau bagaimanapun, seperti Alibaba milik Jack Ma, terdapat sebuah lagi syarikat gergasi dari China yang jarang didengar, iaitu Tencent.

Sebelum ini, kami pernah menulis dengan panjang lebar bagaimana syarikat Tencent ini berjaya menjadi syarikat gergasi teknologi dan permainan video di dunia. Sila baca untuk fahami latarbelakang syarikat ini, bagaimana mereka berkembang sehingga mampu menyayingi syarikat gergasi dari Silicon Valley yang lain.

Jika nama Jack Ma begitu sinonim dengan Alibaba, Bill Gates dengan Microsoft dan Steve Jobs dengan Apple, siapakah individu yang membangunkan Tencent ini?

Tencent ditubuhkan dan diterajui oleh Ma Huateng yang lebih mesra dikenali sebagai Pony Ma. Jangan terkeliru, walaupun namanya seakan-akan mempunyai talian kekeluargaan dengan Jack Ma iaitu pengasas Alibaba, kedua-duanya langsung tidak mempunyai talian persaudaraan.

Sekiranya Jack Ma sering muncul di media massa, Pony Ma pula sebaliknya. Beliau jarang dilihat dan media massa, atau lebih tepat lagi beliau tidak gemar pendedahan dan  publisiti berlebihan terhadapnya diberikan oleh para wartawan.

Menariknya, beliau bukanlah seseorang yang mempunyai semangat keusahawanan sejak daripada kecil lagi. Malah, cita-cita sejak daripada kecil adalah mahu menjadi seorang angkasawan, bukannya seorang usahawan atau pemilik bisnes.

Pony Ma lahir pada tahun 1971 di Pulau Hainan. Ketika zaman remajanya, beliau telah berpindah ke Shenzen. Keluarganya bukanlah daripada golongan yang kaya. Ketika waktu kecilnya, kerana minat yang mendalam dalam bidang astronomi, beliau pernah meminta ibu bapanya membelikannya sebuah teleskop.

Harga sebuah teleskop bukanlah murah, menyamai 4 bulan gaji ibu bapanya. Pada tahun 1989, beliau telah melanjutkan pelajaran ke Shenzen Univeristy. Walaupun markahnya yang cemerleng membolehkannya melanjutkan pelajaran ke universiti terkemuka, beliau mengambil keputusan untuk melanjutkan pelajaran ke Shenzen University sahaja agar lebih dekat dengan keluarganya.

Malangnya, di universiti tersebut, bidang astronomi tidak ditawarkan. Maka, Pony Ma terpaksa meneruskan pengajian dalam bidang Sains Komputer. Keputusan inilah yang telah mengubah hala tuju hidupnya.

Pada zamannya di universiti, beliau telah mempunyai minat yang mendalam dalam bidang sekuriti komputer dan seringkali menggodam komputer di makmal komputer universitinya.

Pada tahun 1998, Pony Ma telah menubuhkan syarikat Tencent bersama beberapa orang rakan sekelasnya. Setahun kemudian, syarikatnya telah melancarkan aplikasi penghantaran mesej yang dikenali sebagai OICQ (kini dikenali sebagai QQ). Ianya merupakan imitasi aplikasi serupa milik ICQ yang dibangunkan sebuah syarikat Israel.

Zaman awal Tencent sekitar tahun 2000 - 2001 merupakan zaman yang sukar bagi Pony Ma. Malah, Pony Ma terpaksa mengurangkan gajinya bagi membolehkan syarikatnya terus kekal beroperasi. Pelaburan daripada beberapa syarikat seperti Naspers, IDS dan PCCW berjaya menyelamatkan Tencent daripada bankrap.

Antara langkah terawalnya bagi mengembangkan lagi perniagaannya adalah menyenaraikan syarikat Tencent dalam pasaran saham Hong Kong, membolehkannya mendapat dana tambahan sebanyak $200 juta. Sepanjang 2005 hingga 2009 pula, Tencent terus mempelbagaikan servis dan produk syarikatnya dengan memperkenalkan platform muzik, servis penghantaran emel, sosial media, servis penghantaran mesej, permainan video, pengiklanan digital dan banyak lagi.

Walaupun beliau seorang yang tidak menggemari publisiti seperti Jack Ma, pencapaian Tencent dalam dunia teknologi terus meningkatkan populariti dan kredibiliti Pony Ma. Pada tahun 2014, majalah TIME menyenaraikan beliau di antara 100 orang paling berpengaruh di dunia.

Pada 2015, Forbes menyenaraikan Pony Ma sebagai antara orang paling berkuasa di dunia. Sementara itu, pada tahun 2017 namanya telah disenaraikan oleh majalah Fortune sebagai antara usahawan terbaik pada tahun tersebut. Beliau juga seringkali dibandingkan dengan Warren Buffet kerana persamaan keduanya dalam membuat pelaburan-pelaburan bijak. Kedua-duanya juga terkenal sebagai pelabur yang berani dan agresif.

Pada ketika artikel ini ditulis, Pony Ma masih memegang takhta sebagai orang paling kaya di China. Pencapaian terbaiknya adalah pada bulan November 2017 dimana beliau berjaya menduduki tempat ke 9 manusia paling kaya di dunia, seterusnya menjadi manusia dari Asia pertama yang disenaraikan oleh Forbes sebagai 10 manusia paling kaya di dunia.


7 Negara di Dunia Yang Terletak Dalam Dua Benua Berbeza

Sempadan negara-negara yang dilukis, kadangkala menyebabkan kawasan sesebuah negara itu jatuh ke dalam dua benua berbeza.

Keunikan ini ada kalanya memberikan faedah besar pada negara yang memerintah, berikutan wujudnya keistimewaan yang boleh mereka dapati daripada garis sempadan yang berbeza ini.

Tahukah anda beberapa buah negara yang jatuh di bawah dua benua berbeza?

Kita semua tahu Indonesia merupakan sebuah negara yang diletakkan di dalam kelompok benua Asia. Bagaimanapun, wujud banyak pulau-pulau kecil yang terletak agak jauh daripada ibu negara Indonesia sendiri, Jakarta. Pulau yang kini digelarkan Papua atau nama lamanya, Irian Jaya sebenarnya terletak dalam kawasan benua Oceania.

Kazakhstan terletak dalam benua Asia, namun sebahagian besar tanahnya sebenarnya masuk ke dalam benua Eropah. Bahagian paling barat Kazakhstan yang terletak di bahagian pantai Laut Caspian sebenarnya berada dalam kelompok benua Eropah.

Azerbaijan juga mempunyai kawasan yang masuk ke dalam benua Eropah, di bahagian pergunungan Caucasus. Majoriti kawasan Azerbaijan berada di dalam benua Asia namun budaya serta ekonomi mereka sangat bergantung dengan benua Eropah. 70% jumlah eksport Azerbaijan dipasarkan ke Eropah menunjukkan berlakunya perkongsian budaya yang kuat dalam masyarakat Azerbaijan, sehinggakan mereka lebih selesa digelarkan Eurasia.

Negara yang memiliki keluasan tanah terbesar di dunia, Russia berkongsi kawasan dengan dua benua iaitu Eropah dan Asia. Bagaimanapun Russia memilih untuk memasuki benua Eropah walaupun sebahagian besar tanahnya iaitu 77 peratus sebenarnya terletak di benua Asia.

Kedudukan yang strategik menjadikan Panama tumpuan ramai dengan terusan Panama menjadi salah satu laluan air terpenting dunia. Terusan Panama yang ada sebenarnya telah pun membahagikan Panama kepada dua benua, Amerika utara dan Amerika selatan. Panama secara rasmi diletakkan ke dalam benua Amerika utara namun ibu negaranya pula terletak di Amerika selatan.

Secara rasminya, Mesir diletakkan di dalam benua Afrika. Bagaimanapun Semenanjung Sinai yang terletak di bahagian timur Mesir dan menjadi salah satu laluan laut terpenting dunia melalui pembukaan terusan Suez, adalah satu-satunya bahagian negara Mesir yang terletak dalam benua Asia.

Berdasarkan keluasan kawasan, Turki sebenarnya 95% Asia dan 5% Eropah. Walaupun begitu Turki memilih untuk menyertai kesatuan negara-negara Eropah dalam hal ehwal antarabangsa. Dua bandar di Turki sebenarnya turut terletak di dua benua berbeza. Istanbul terletak betul-betul di atas sempadan Eropah dan Asia, sementara Ankara pula terletak sepenuhnya dalam benua Asia.

Istanbul adalah satu-satu bandar dalam dunia yang merentasi dua benua berbeza.


6 Penjenayah Yang Meloloskan Diri Dari Penjara Dan Gagal Diberkas Semula

Tujuan penahanan banduan dalam penjara, bertujuan untuk memastikan banduan tidak dapat melarikan diri daripada kawasan tahanan. Namun, seperti perkara lain dalam kehidupan, pasti ada pengecualiannya, terutama sekali apabila banduan sendiri tidak mengendahkan peraturan yang ada.

Melarikan diri daripada penjara yang dikawal ketat adalah bukanlah sesuatu yang mudah, tetapi tidak mustahil. Kakitangan penjara juga adalah manusia biasa yang kadang-kala terleka, menyebabkan banduan-banduan melihat kecuaian ini sebagai peluang meloloskan diri.

Dengan ini iluminasi.com ingin berkongsi dengan para pembaca 6 penjenayah yang berjaya meloloskan diri daripada penjara dan tidak berjaya ditangkap semulaa.

Franz Von Werra, dilahirkan di Switzerland dan merupakan seorang Nazi pada Perang Dunia Kedua, adalah juruterbang pejuang hebat pasukan udara Nazi. Pada tahun 1940, pesawat yang dipandunya ditembak jatuh di England ketika serbuan pengeboman, dan dia ditangkap.

Franz dibawa ke sebuah kem penjara di Kanada pada tahun 1941, tetapi berjaya meloloskan diri dan tidak berjaya ditangkap semula. Ketika itu Franz merancang untuk melarikan diri ke Amerika Syarikat kerana pada masa itu AS merupakan negara neutral perang.

Selepas keluar dari Kanada, Franz kemudiannya memasuki Mexico dan Amerika Selatan di mana dia berjaya mendapatkan pengangkutan ke Sepanyol, dan kembali ke Jerman. Selepas pulang, Franz dinamakan sebagai wira perang dan dianugerahkan gelaran berprestij.

Dia juga ditugaskan untuk mempertingkatkan taktik penyoalan terhadap banduan kerana pengalamannya sebagai banduan. Dia juga meneruskan beberapa pengeboman ke atas Rusia sehinggalah pada Oktober 1941, apabila ketika berada dalam penerbangan latihan, dia telah terbabas dan mendarat di Laut Utara, yang membunuhnya.

Pada tahun 1715, William Maxwell, seorang bangsawan Katolik telah telibat dalam pemberontakan Jacobite di England. Ini adalah pemberontakan yang tidak berjaya yang berlangsung dari 1688 hingga 1746 dalam usaha untuk kembali ke takhta kerajaan Inggeris yang telah digulingkan.

William telah dikurung di Menara London, kerana didapati bersalah atas kesalahan khianat, dan dihukum bunuh. Isterinya, Lady Nithsdale melawat William di London sebelum pelaksanaan pembunuhan yang dijadualkan pada thaun 1716.

Isterinya membawa bersama beberapa orang pekerja wanita dan berjaya menyeludup masuk satu set tambahan pakaian wanita. William kemudiannya memakai pakaian tersebut dan keluar dari penjara dengan mudah bersama isterinya.

William kemudiannya melarikan diri dari England sambil menyamar sebagai pelayan duta Venesia, dan memohon perlindungan di Rom. Bimbang akan suaminya, Lady Nithsdale menyertai suaminya di Rom.

Seawal usia 19 tahun, George Wright dan tiga yang lain telah melakukan serangan rompakan bersenjata di Ashbury Park, New Jersey. Dalam satu rompakan, seorang veteran Perang Dunia Kedua telah dibunuh oleh kumpulan ini.

George ditangkap pada tahun 1963 dan menerima hukuman penjara 15-30 tahun kerana membunuh. Dia dihantar ke Leesburgh State Prison di New Jersey. Selepas 7 tahun, George melihat terdapat jurang pada keselamatan dalam penjara, membuatkan dia dengan mudah berjalan ke pagar utama dan mencuri kereta warden penjara.

Ketika dalam pelarian dan semasa di Detroit, Michigan, George memutuskan untuk menyertai Black Liberation Army bersama rakan sejenayah yang lain, membuatkan dia merampas sebuah pesawat komersial. Dengan berpakaian seperti seorang paderi, George mengeluarkan sepucuk pistol dan merampas pesawat tersebut.

Pesawat tersebut berhenti di Boston untuk mengisi minyak dan berlepas ke Algeria, di mana mereka dibenarkan untuk mendarat. Selepas 31 tahun, FBI berjaya menjejaki George tinggal di Lisbon, Portugal.

Dia ditangkap oleh pihak berkuasa tempatan, namun enggan mengekstradiri George balik ke Amerika Syarikat kerana dia sudah menjadi warga Portugal dan tidak melakukan apa-apa jenayah di Portugal. Kini, George Wright bebas hidup di Portugal.

Insiden meloloskan diri daripada penjara paling besar dalam sejarah British berlaku pada 5 September 1983. Dalam insiden ini, banduan-banduan yang juga merupakan ahli kepada Tentera Republikan Ireland (IRA) dan penduduk H-Block 7 berjaya meloloskan diri.

38 orang ahli kumpulan IRA terlibat dalam insiden ini, yang mana menggunakan rancangan yang mudah, iaitu kekerasan. Mereka menyerang dan menguasai pengawal-pengawal dan merampas senjata.

Mereka kemudiannya masuk ke dalam trak beramai-ramai dan memandu keluar daripada kawasan penjara. Daripada 38 orang, hampir separuh daripada mereka berjaya ditangkap semula manakala yang lain melarikan diri ke Amerika Syarikat, hidup sebagai pelarian.

Pada tahun 2000, kerajaan British memperluaskan "olive branch" dengan memberikan pengampunan secara rasmi kepada mereka yang masih dalam pelarian. Penjara Maze yang terkenal ini kemudiannya ditutup pada lewat tahun 2000.

Dikenali oleh orang Greece sebagai Robin Hood Yunani, Vassilis adalah seorang perompak bank. Vassilis terkenal kerana memberikan barang rompakannya kepada orang awam.

Untuk jangka masa yag panjang, Vassilis tidak dapat ditangkap, namun pada tahun 2000, dia ditangkap kerana menculik. Dalam satu insiden pada tahun 2006, dia berjaya meloloskan diri daripada penjara.

Vassilis diselamatkan daripada penjara apabila sebuah helikopter mendarat di halaman penjara, memperdaya kakitangan penjara bahawa pegawai pemeriksaan telah tiba. Namun, Vassilis tidak lama bebas apabila ditangkap sekali lagi dan dipenjara.

Namun dia sekali lagi berjaya melarikan diri daripada penjara menggunakan teknik yang sama. Dan sejak itu, dia kembali merompak bank dan berkongsi dengan orang ramai, dan masih bebas.

JoAnne Deborah Byron, atau lebih dikenali sebagai Assata Shakur lahir di New York pada tahun 1947. Dia adalah ahli kumpulan Black Panther Party dan Black Liberation Army pada tahun 1960an dan 70an yang bergola.

Assata disyaki melakukan beberapa jenayah di antara tahun 1971 hingga 1973. Selepas diburu oleh pihak berkuasa dari negeri ke negeri, memuncak sehingga berlakunya tembak-menembak yang mengakibatkan seorang pegawai tentera New Jersey terbunuh, akhirnya Assata ditangkap.

Untuk beberapa tahun kemudian dia keluar masuk mahkamah sehinggalah disabitkan kesalahan kerana membunuh pada tahun 1977 dan dipenjarakan. 2 tahun kemudian pada tahun 1979, Assata dibebaskan dari penjara oleh beberapa orang banduan yang lain yang menjadikan pengawal sebagai tebusan dan mendapatkan sebuah van untuk melarikan diri.

Selepas beberapa tahun melarikan diri daripada pihak polis, Assata terbang ke Cuba dan diberikan suaka politik pada tahun 1984. Kini Assata masih di Cuba sebagai seorang wanita yang bebas. Pada tahun 2005, FBI mengisytiharkan Assata sebagai pengganas domestik dan dia dimasukkan ke senarai pengganas yang paling dikehendaki pada tahun 2013.


6 Bangunan Yang Direkabentuk Sebagai Simbolik Perniagaan Atau Perkhidmatan

Pada zaman moden ini, banyak bangunan yang telah dibina dengan bentuk yang berbeza dan unik, dan kelihatan sangat berbeza berbanding bangunan-bangunan biasa yang sedia ada. Ada yang berbentuk seperti aiskrim, 'hot dog', buah nenas dan banyak lagi. Seni bina ini digelar sebagi 'Novelty Architecture'.

Ia adalah sejenis seni bina dimana bangunan atau binaan yang diberi sentuhan yang luar biasa bertujuan untuk pengiklanan, sebagai mempromosikan perniagaan ataupun meniru beberapa bangunan lain yang terkenal.

Bangunan-bangunan ini kelihatan lebih menonjol dari bangunan lain di sekelilingnya dan ada antaranya yang menjadi tarikan kepada pelancong. Berikut adalah 10 bangunan unik yang dibahagikan kepada dua kategori iaitu bangunan yang berbentuk seperti produk yang dijual dan juga bangunan yang berbentuk seperti barang keperluan harian;

Salah satu binaan jalanan yang terkenal berbentuk seperti 'hot dog' yang berukuran 42 kaki panjang. Ia pada asalnya dibina pada tahun 1966 di Denver. Pada tahun 1970 ia dipindahkan ke Aspen Park dan kemudiannya ke Bailey pada 2006. Menurut Pam Grout(2006), pelanggan yang beratur untuk mendapatkan makanan di sana bertambah sehingga beberapa batu panjang pada waktu makan malam di hari terakhirnya di Aspen Park.

Antara tahun 1983 hingga 1990, sekitar 90 buah bangunan Twistee Treat yang dibuat menggunakan gentian kaca telah dibina, apabila syarikat asalnya difailkan bankrap, bangunan-bangunan yang berbentuk seperti kon ini tetap berdiri teguh. Direka bentuk oleh Robert G. Skiller, kebanyakan bangunan yang berukuran 28 kaki tinggi dan 20 kaki lebar imi telah dicat dengan pelbagai warna, dan ada yang tidak lagi menjual aiskrim. Disebabkan oleh reka bentuk yang unik, bangunan-bangunan Twistee Treat yang diabaikan dengan pantas dibuka/digunakan semula atau (disebabkan oleh binaannya yang ringan) dipindahkan ke kawasan lain dimana ada individu lain yang boleh membuka perniagaan aiskrim yang baru.

Di sebuah kampung bernama Bathurst, di Afrika Selatan, terdapat sebuah bangunan yang berdiri megah iaitu 'buah nenas terbesar di dunia'. Ia berketinggian 17 meter dan terletak di ladang nenas Summerhill Estate. Dibina di antara tahun 1990-1992, ia dibuat daripada besi dan konkrit dengan bahagian luaran dibuat daripada gentian kaca. Bangunan ini sebenarnya ditiru dari Big Pineapple di Queensland, Australia. Namun 'nenas gergasi' di Queensland tersebut hanya berketinggian 16 meter  jadi 'nenas Bathusrt' adalah 'replika' kepada bangunan nenas di Queensland tetapi ianya lebih besar.

Perpustakaan Bandar Kansas mempunyai dinding berupa rak Buku Komuniti di bahagian luarnya, direka untuk mempamerkan bahagian sisi 22 buah buku yang dicadangkan oleh penduduk bandar Kansas. Apa yang menarik adalah penduduk di sana perlu memilih apakah tajuk buku yang akan dipamerkan di bangunan ini. Beberapa tajuk buku yang dipilih adalah: Catch-22, Invisible Man, the Lord Of The Rings, Silent Spring, dan Charlotte's Web.

Perkembangan dan pembangunan Hotel dan Kasino Hard Rock Seminole di Florida, yang dirancang akan disiapkan pada tahun 2019, adalah projek seni bina yang sangat mencabar dan menakjubkan dan ia adalah sebagai penghormatan kepada status ikonik Hard Rock.

Hotel dan kasino ini yang akan mempunyai 638 buah bilik, adalah seperti sebuah menara bertingkap kaca berwarna biru yang berketinggian 140 meter, menawarkan pelbagai jenis restoran, dewan santapan yang mewah dan juga spa - kesemuanya dibina di dalam sebuah bangunan yang berbentuk seperti dua biji gitar yang lengkap dengan 'string' di dalam posisi saling membelakangkan. Kompleks ini juga menyediakan kolam berukuran 10 ekar, kasino yang luas, kelab dan juga sukan air.

Tiada cara lain yang lebih baik untuk mempromosikan kedai kasut berbanding sebuah 'kotak kasut gergasi' seperti apa yang dilakukan oleh jenama terkenal dari Jerman, Adidas. Binaan yang menarik perhatian ramai dari segi reka cipta luaran ini menampilkan sebuah kotak kasut besar Adidas berwarna biru dan tertera perkataan Adidas Originals, lengkap dengan label saiz kasut dan juga tali kasut yang terkeluar daripada penutup 'kotak' tersebut.

'Shoebox' ini dibina sempena perayaan muzik Primavera di Barcelona, Sepanyol. Ia sememangnya menjadi tarikan utama pelancong yang beratur panjang untuk memasuki 'kotak' ini. Idea yang sangat menarik untuk mempromosikan perniagaan anda.


Kisah Pelik Dan Menarik Mengenai Raja Firaun Tutankhamun

Firaun adalah raja Mesir yang hidup sekitar ribuan tahun lalu. Antara yang terkenal dalam kalangan firaun ini adalah firaun Tutankhamun. Terdapat banyak fakta menarik tentang baginda yang ramai tak tahu, dan artikel ini bakal memberi sedikit pencerahan kepada anda tentang firaun ini.

Tutankhamun diangkat menaiki takhta sebagai firaun Mesir Purba ketika berusia sekitar 8 atau 9 tahun. Sebagai firaun yang masih muda, kemungkinan besar kebanyakan keputusan melibatkan kerajaan tersebut telah dibuat oleh dua orang figura besar pada ketika itu, iaitu Ay (ayah kepada firaun Nefertiti), dan Horemheb (seorang komander tentera).

Mula memerintah ketika di awal usia, Tutankhamun juga tidak memerintah untuk suatu tempoh yang lama. Baginda hanya sempat berada di atas takhta selama sepuluh tahun, sebelum meninggal dunia ketika masih lewat remaja. Pemerintahan baginda dianggarkan antara tahun 1333 BC hingga 1324 BC.

Sejak bertahun lamanya, para saintis telah menggunakan pelbagai teknologi terkini ke atas mumia Tutankhamun bagi menentukan sebab sebenar kematian baginda. Terdapat dua buah teori tentang yang menyebabkan kematiannya. Teori pertama menyatakan sebab utama beliau mangkat adalah akibat satu pukulan atau daya kuat ke belakang kepalanya. Pukulan tersebut tidak dapat dipastikan sama ada disebabkan oleh kemalangan, ataupun disengajakan. Teori kedua menyebut tentang kepatahan atau keretakan kaki baginda, yang akhirnya menyebabkan jangkitan kuman dan kematian beberapa hari kemudian.

Bagi menjaga keturunan, perkahwinan sumbang mahram adalah perkara biasa dalam kalangan pemerintah diraja Mesir purba. Terdapat bukti yang menunjukkan Tutankhamun telah mengahwini kakak kandungnya sendiri. Bapa Tutankhamun, iaitu Akhenaten mempunyai dua orang isteri, iaitu Nefertiti dan Kira. Nefertiti melahirkan Ankhesenpaaten, manakala Tutankhamun adalah anak kepada Kira. Disebabkan mereka sebapa, Ankhesenpaaten dan Tutankhamun adalah adik beradik kandung. Mereka dipercayai berkahwin antara satu sama lain.

Tutankhamun dilahirkan dengan nama Tutankhaten. Bapanya, Akhenaten mahukan masyarakat Mesir untuk menyembah satu Tuhan, iaitu Tuhan Matahari Aten, berbanding beberapa Tuhan yang menjadi amalan mereka pada waktu itu. Perkataan 'Aten' pada nama mereka merujuk kepada 'hamba kepada Aten', dan nama Tutankhaten pula bermaksud 'imej hidup Aten'.

Perubahan yang dibawa bapanya tidak digemari oleh kebanyakan pihak, dan apabila baginda sendiri memerintah, Tutankhamun kembali menukar segalanya kepada keadaan sedia ada. Baginda membuka semula kuil-kuil yang diharamkan sebelumnya, dan menukarkan namanyak kepada Tutankhamun.

Walaupun menjadi salah seorang firaun Mesir yang terkenal dalam kalangan masyarakat moden hari ini, dipercayai terdapat usaha untuk menghapuskan bukti pemerintahan Tutankhamun sebaik sahaja kemangkatannya. Firaun yang mengambil alih tampuk pemerintahan selepas Tutankhamun adalah Horemheb, dan baginda adalah firaun yang cuba untuk menukarkan nama Tutankhamun kepada namanya pada kebanyakan monumen yang dibina.

Makam Tutankhamun telah ditemui pada 4 November 1922 oleh seorang ahli pengkaji sejarah Mesir purba, iaitu Howard Carter. Ketika ditemui, makam Tutankhamun masih berada dalam keadaan baik, seolah-olah dijaga dengan rapi, dan mumia baginda pula masih utuh. Makam tersebut terletak di Lembah Raja-Raja di Luxor, Mesir. Topeng pengembumian Tutankhamun yang terkenal kini dipamerkan kepada orang awam di Muzium Mesir di Kaherah, di dalam satu-satunya bilik berhawa dingin di bangunan berkenaan.

Imbasan CT (computed tomography scan) ke atas mumia Tutankhamun pada tahun 2005 mendedahkan maklumat tentang ketinggian baginda, iaitu sekitar 180 sentimeter. Dari segi tubuh badan, baginda seorang yang sasa dan mendapat nutrien makanan yang secukupnya.

Perkahwinan Tutankhamun dengan kakaknya Ankhesenpaaten tidak mempunyai zuriat, walaupun isterinya itu telah mengalami keguguran sebanyak dua kali. Mayat kedua-dua bayi perempuan yang mati di dalam perut itu telah dimumiakan dan diletakkan di dalam dua buah keranda kecil di dalam makam Tutankhamun.

Beberapa kejadian pelik telah dilaporkan selepas penemuan makam Tutankhamun, dan selepas isinya dikeluarkan. Sokongan kewangan bagi projek pencarian makam tersebut oleh Howard Carter telah diperolehi daripada Lord Carnarvon. Pada April 1923, beberapa minggu selepas pembukaan rasmi bilik pengebumian Tutankhamun, Carnarvon telah meninggal dunia akibat gigitan nyamuk di bahagian pipinya.

Selepas membuka topeng kematian Tutankhamun, telah ditemui luka pada bahagian yang sama di pipi firaun tersebut. Ketika kematian Carnarvon, seluruh lampu di Kaherah telah terpadam. Namun ada yang berpendapat itu adalah kejadian yang biasa di sana. Pada waktu yang sama juga, di rumah Carnarvon di England, anjingnya telah menggonggong dan mati secara tiba-tiba.

Selain itu, pada hari yang sama pembukaan makam tersebut, haiwan peliharaan Howard telah mati dimakan seekor ular. Media juga telah mengeluarkan spekulasi bahawa terdapat beberapa orang yang terlibat dengan pembukaan makam Tutankhamun telah mati tidak lama kemudian. Namun ramai yang menyangkal spekulasi berkenaan kerana kebanyakan yang mati itu sudah berumur pada waktu tersebut, dan ada yang memang tidak sihat.


Bagaimana Taktik Keji Syarikat Nintendo Melahirkan Sony Playstation

Satu masa dulu dalam penghujung era tahun 80-an, syarikat elektronik Jepun, Sony sedang bekerjasama dengan syarikat Belanda, Philips dalam membangunkan format CD-ROM.

Pada zaman tersebut, konsol permainan elektronik kebanyakannya masih menggunakan katrij yang terhad kapasitinya jadi format CD-ROM merupakan sesuatu yang dilihat bakal mengubah industri konsol permainan elektronik.

Syarikat Jepun, Nintendo pada ketika itu adalah syarikat permainan video terbesar di dunia namun mereka tidak mempunyai kepakaran dalam membangunkan konsol yang mampu membaca CD-ROM. Jadi Nintendo meminta kerjasama Sony untuk membantu mereka.

Sebenarnya, kedua-dua buah syarikat Jepun terkenal telahpun bekerjasama untuk menghasilkan cip audio yang dipasang pada semua konsol Super Nintendo. Cip audio yang dinamakan SPC-700 dihasilkan oleh Sony mampu menghasilkan kualiti audio yang dikatakan setanding kualiti audio CD.

Nintendo yang bergantung kepada storan berbentuk katrij yang kapasitinya terhad serta memerlukan kos yang agak tinggi untuk dihasilkan, merasakan pengalaman Sony membangunkan CD-ROM adalah peluang kerjasama yang tidak perlu dilepaskan. Syarikat-syarikat permainan video lain seperti NEC dan SEGA ketika itu, sudahpun melancarkan peranti pemain CD-ROM. Ini membuatkan Nintendo sebagai gergasi nombor 1 permainan video, dilihat ketinggalan di belakang.

Cip audio SPC-700 hasil kerja jurutera Sony yang bernama Ken Kutaragi membuatkan Nintendo yakin dengan kebolehan Sony, lalu kedua buah syarikat bersetuju untuk mengadakan erjasama buat kali kedua - dalam membangunkan peranti CD-ROM bagi disambungkan pada konsol Super Nintendo sedia ada.

Kegagalan usaha Sony dalam industri permainan video menerusi peranti komputer MSX, serta sambutan dingin terhadap rumah penerbitan perisian Sony Imagesoft membuktikan Sony perlu mencari rakan yang berpengalaman, bagi membantu mereka memecah masuk ke dalam industri yang asing bagi mereka.

Melihat sendiri kegilaan masyarakat dunia terhadap Nintendo Gameboy, Sony sedar potensi yang ada sekiranya mereka meluaskan perniagaan mereka ke dalam bidang baru.

Pembangunan peranti penyambung CD-ROM oleh Sony untuk konsol Super Nintendo bermula lewat tahun 1990 dengan teknologi yang dibangunkan Sony jauh mendahului pesaing-pesaing terdekat Nintendo ketika itu.

Bagaimanapun, kerjasama Nintendo dan Sony untuk kali kedua ini berdepan beberapa cabaran baru. Melihat Sony yang ingin turut sama dalam industri permainan video, Nintendo tidak mahu dominasi mereka dicabar rakan kongsi sendiri.

Perjanjian kedua-dua syarikat pada mulanya memerlukan Sony membangunkan peranti tambahan CD-ROM sahaja untuk Super Nintendo.  Namun Sony meminta kebenaran untuk membangunkan sendiri satu lagi konsol yang mempunyai keupayaan memainkan katrij Super Nintendo dan format CD-ROM Sony serentak.

Ini kerana Sony bukan sahaja mendapat hak kawalan royalti pelesenan penerbitan format CD-ROM untuk konsol mereka bersama, malahan Nintendo tidak mahu Sony mengacau periuk nasi mereka selama ini dengan konsol eksklusif Sony.

Bagaimanapun, Nintendo tetap memerlukan peranti CD-ROM untuk dipasang pada konsol mereka. Secara senyap-senyap, Nintendo mula bekerjasama dengan Philips membangunkan peranti serupa, tanpa pengetahuan Sony.

Tembelang jahat Nintendo terdedah pada Ekspo Elektronik yang dianjurkan pada tahun 1991. Sony menggunakan ekspo tersebut untuk mempamerkan format CD-ROM baru yang telah mereka bangunkan serta konsol pemain CD-ROM untuk Super Nintendo.

Keesokannya dalam ekspo yang sama, Nintendo mengumumkan kerjasama dengan syarikat Philips untuk membangunkan peranti yang mempunyai fungsi yang sama yang baru saja diumumkan oleh Sony. Ini menjadi satu tamparan yang amat hebat pada Sony dan nyata sukar diterima, kerana Nintendo menikam Sony daripada belakang.

Nintendo menang dalam pusingan pertama ini dengan cara keji, menjadikan salah satu peranti yang telahpun diusahakan oleh Sony mati sebelum sempat merasai nyawa.

Walaupun diperlakukan sebegitu rupa, pelaburan yang telah dicurahkan oleh Sony dalam membangunkan SNES Playstation agak besar dan tidak boleh dipinggirkan sebegitu saja. Sony dan Nintendo kembali ke meja rundingan bagi meneruskan usaha menghasilkan SNES Playstation.

Kedudukan Nintendo yang pada ketika itu dilihat kukuh sebagai peneraju industri serta Sony yang terdesak mahu meneruskan pelaburan, menyebabkan perjanjian baru di antara kedua syarikat kini lebih memihak kepada Nintendo. Nintendo berjaya meminda perjanjian supaya hak pengawalan royalti penerbitan bagi SNES Playstation lebih menguntungkan pihak mereka.

Prototaip SNES Playstation yang berfungsi berjaya dibangunkan oleh Sony namun Nintendo seperti sengaja melengah-lengahkan peringkat kerjasama peringkat seterusnya. Melihat sikap Nintendo ketika itu, Sony menuntut mengadakan rundingan semula.

Kedua-dua syarikat mengumumkan pembatalan kerjasama mereka. Ini menyebabkan SNES Playstation yang sudah siap berfungsi menjadi projek yang terpaksa diabaikan oleh Sony begitu saja. Setakat ini, hanya sebuah unit prototaip SNES Playstation yang disiapkan Sony telah dijumpai dan berjaya dibaiki semula.

Ken Kutaragi ketika itu melihat segala usahanya selama ini hampir menjadi sia-sia.

Dia melihat potensi daripada apa yang telah mereka lalui. Berunding dengan pihak atasan Sony, Ken berjaya meyakinkan mereka bahawa Sony sebenarnya mampu meneruskan cubaan mereka masuk ke dalam industri permainan video, tanpa bergantung dengan Nintendo.

Beberapa penambahbaikan dikenali dan cuba diusulkan Ken serta pasukannya. Sistem prosessor dan cip grafik yang mampu menghasilkan gambar 3 dimensi patut dijadikan asas perkakasan konsol baru Sony. CD-ROM adalah storan yang perlu digunakan bagi memastikan tiada masalah storan timbul. Grafik yang perlu dicapai konsol baru Sony sepatutnya setaraf dengan mesin-mesin di arked yang popular ketika itu.

Walaupun begitu, cadangan Ken bagi meneruskan projek mereka ditolak pihak pengurusan Sony. Pelaburan merekabentuk konsol bersama Nintendo selama beberapa tahun tidak membawa apa-apa pulangan, yang akhirnya menyebabkan kerugian besar pada Sony. Melihat alasan pengurusan Sony, Ken Kutaragi mula mempersoalkan adakah patut syarikat sebesar Sony membiarkan saja maruah mereka tercalar, berdasarkan apa yang dilakukan Nintendo?

Sony sebagai sebuah syarikat yang mementingkan tradisi sedar perlunya mereka mengembalikan semula reputasi yang telah tercalar. Ken Kutaragi diberikan peluang serta sokongan untuk meneruskan projeknya dengan harapan besar.

Sony Playstation adalah sebuah konsol 32 bit yang jauh lebih berkeupayaan berbanding konsol-konsol lain ketika itu. Sokongan penerbit dan pengeluar besar seperti Namco dan Squaresoft (ketika itu) membantu Sony menguasai pasaran dan seterusnya memecahkan dominasi Nintendo. Penggunaan grafik 3 dimensi dalam Playstation menjadikan peminat mula beralih arah.

Tidak lama selepas Playstation dilancarkan, Nintendo mengeluarkan konsol baru mereka Nintendo 64 yang lebih berkuasa berbanding Playstation. Namun Nintendo 64 kekal menggunakan storan katrij yang terhad kapasitinya. Pengeluar permainan video pada ketika itu sudah mula bereksperimentasi mengadunkan video dalam permainan menyebabkan banyak projek lebih mudah dibina dengan Playstation yang menawarkan storan CD-ROM.

Sony Playstation menjadi konsol elektronik komputer pertama di dunia yang mencapai angka jualan 100 juta unit. Selepas pelancarannya pada tahun 1994, konsol terakhir Playstation dijual pada tahun 2004 sebelum ditamatkan sepenuhnya sokongan untuknya pada tahun 2006.

Adiknya, Playstation 2 dilancarkan pada tahun 2000 menjadi konsol permainan video paling laris di dunia dengan jualan 155 juta unit dan gelaran itu kekal disandang sehingga kini, belum dapat dipecahkan oleh mana-mana syarikat pesaing mahupun Sony sendiri.

Pencapaian itu sebenarnya sangat-sangat mengagumkan kerana tanpa kejadian-kejadian memalukan menimpa Sony yang dilakukan oleh syarikat Nintendo, Sony Playstation berkemungkinan besar tidak akan terhasil dan dominasi Nintendo dalam bidang permainan video, tidak dapat dipecahkan.

Kini Playstation telah masuk versi ke empat dan Sony masih berjaya mengekalkan penguasaan mereka dalam industri yang disertai, hanya selepas dipermainkan oleh rakan kerjasama mereka.


Kenali Dadah Flakka Yang Menjadikan Manusia Seperti Zombie

Terdapat banyak jenis dadah jalanan yang digunakan oleh penagih, seperti meth, heroin, ganja dan kokain. Namun, jarang sekali kita dengar tentang kes penggunaan dadah Flakka di Malaysia. Mungkin ianya tidak wujud di negara kita, mungkin wujud namun dalam jumlah yang kecil. Apapun sebabnya, ia tidak menghalang anda untuk mempelajari sedikit sebanyak tentang dadah ini dalam artikel kali ini.

Flakka atau nama saintifiknya alpha-pyrrolidinopentiophenone (alpha-PDP), adalah sejenis perangsang yang meningkatkan kewaspadaan, perhatian dan tenaga. Flakka terletak di bawah kategori dadah, dan kebanyakannya dihasilkan di China, dan dijual dengan harga purata RM20 untuk setiap dos. Dadah sintetik ini bukan sahaja bahaya kepada penggunanya, malah kepada orang lain, di samping ketagihan yang susah untuk dibuang.

Dadah yang dijual dalam warna sama ada putih atau merah jambu ini berupaya memberikan perasaan euforia (lalok) yang hebat, dan turut membuatkan penggunanya memperolehi tenaga dan kekuatan luar biasa, di samping membuatkan hilangnya rasa sakit. Antara komplikasi ataupun kesan dadah ini adalah peningkatan tekanan darah, boleh menyebabkan strok dan serangan jantung, serta tingkah laku yang sangat agresif.

Pada dos yang tinggi, Flakka boleh menyebabkan suhu badan meningkat melebihi 40 darjah Celcius, dan perubahan suhu ini adalah sangat berbahaya kerana akan menyebabkan otot-otot badan rosak, di samping mengakibatkan kerosakan buah pinggang. Terdapat banyak kes yang menunjukkan kesan Flakka, seperti dalam senarai di bawah.

Terdapat sebab mengapa Flakka digelar sebagai dadah zombie. Apabila seseorang mengambil terlalu banyak dadah ini, serat otot dalam badan penggunanya akan mula menjadi lemah. Badan mereka akan mula bergerak tanpa kawalan, kadang kala kepala mereka akan jatuh ke bahu, pada waktu lain anggota badan mengeras. Flakka mengaktifkan suatu respon di dalam otak penggunanya untuk menjadi sangat ganas, menyebabkan ketakutan ramai.

Deria sakit dicipta bersebab. Apabila sakit, badan cuba memberitahu kita bahawa sesuatu sedang berlaku supaya kita boleh mengambil sesuatu tindakan tertentu. Kadang kala, ia menyelamatkan nyawa kita. Dengan Flakka, deria ini dilihat seolah-olah hilang.

Video di atas memaparkan seorang lelaki yang sedang lalok dengan Flakka. Dia muncul di hospital dengan kesan tembakan peluru di mukanya. Walaupun dengan kecederaan sedemikian, dia dilihat seolah-olah tidak merasa sakit, dan terus berjalan dengan badan membengkok ke belakang, sambil gelak dan menjerit kepada mereka yang cuba membantu. Dia kelihatan seolah-olah dirasuk jin.

Siapa sangka Flakka boleh memberi kekuatan luar biasa kepada penggunanya. Dalam sebuah kejadian di Amerika Syarikat, seorang lelaki bernama James West telah cuba untuk memasuki ibu pejabat polis. Selepas mengambil Flakka, dia menjadi paranoid mengatakan bahawa terdapat 25 buah kereta yang mengejarnya dan cuba untuk melanggarnya. Dia cuba untuk mendapatkan bantuan pihak berkenaan dengan bergegas ke ibu pejabat polis.

Gagal untuk membuka pintu bangunan tersebut, James cuba memecahkan pintu utama dengan menendangnya. Pintu yang merupakan kalis taufan itu akhirnya berjaya dipecahkan menggunakan batu. Jika dilihat di video di atas, kita dapat melihat kekuatan luar biasa James yang menggegarkan pintu tersebut sebelum memecahkannya.

Mereka yang lalok dengan Flakka bukan sahaja ganas dan agresif, malah mereka menjadi terlalu berani. Mereka akan melakukan perkara yang manusia normal tidak pernah terbayang untuk melakukannya. Dalam sebuah kes di Amerika Syarikat, seorang lelaki telah cuba untuk melanggar seorang polis dengan membawa kereta pada kelajuan 160 kilometer sejam ke arah anggota keselamatan itu. Polis berkenaan terselamat kerana berjaya mengelak. Apabila ditahan, lelaki tersebut memohon maaf dan berkata bahawa Flakka yang membuatkannya bertindak sedemikian.

Bukan untuk menggalakkan, namun itulah realiti sebenar tentang dadah ini. Terdapat lebih daripada 150 buah syarikat China yang menjual Flakka di atas talian. Syarikat yang terbesar adalah Kaikai Technology Co., sebuah syarikat yang dijalankan oleh seorang drug lord yang bernama Bo Peng. Dia percaya dengan menjual secara atas talian dapat memasarkan dadah tersebut secara besar-besaran ke seluruh dunia. Harga jualan atas talian adalah $USD1,500 untuk setiap kilogram Flakka, bersamaan dengan $USD50,000 harga jalanan.

Buat masa ini, penggunaan dadah Flakka di Malaysia masih belum dapat dilihat dengan jelas, Mungkin sudah ada di Malaysia, mungkin tidak. Namun, harus diingatkan terutamanya kepada anak muda bahawa dadah membawa padah, apa pun jenisnya. Walaupun hanya bermula sekadar suka-suka, ketagihan dadah sangat susah untuk dibuang, dan tabiat ini kerap kali dibawa sehingga tua. Walaupun perasaan ingin tahu anda itu tinggi, simpanlah ia, dan gunakan untuk perkara yang lebih berfaedah untuk masa depan anda.


Sejarah Serta Asal Usul Perkataan 'Buku' Dan 'Books'

Setiap hari pasti ada waktunya akan memegang buku. Dalam zaman moden, buku bukan saja boleh datang dalam bentuk tradisional, malahan juga dalam bentuk digital ekoran kewujudan banyak format buku yang boleh dibaca melalui peranti elektronik.

Bagaimanapun, pernahkah anda terfikir mengapa kita menggelarkan 'buku' itu 'buku'?

Perkataan 'buku' sebenarnya diambil daripada perkataan Inggeris 'book' yang di tukar ejaannya supaya sesuai dengan bahasa kita.

Wujud juga satu perkataan lain yang membawa maksud serupa iaitu 'kitab' yang diambil daripada bahasa Arab. Walaupun pada kebiasaannya 'kitab' digunakan untuk merujuk kepada tulisan-tulisan lama dan jilid penulisan hukum serta undang-undang, tidak salah sebenarnya bagi kita merujuk 'buku' sebagai 'kitab.'

Dalam takrifannya, 'buku' membawa maksud kertas berjilid yang ditulis atau dicetak. 'Buku' juga turut sama membawa pelbagai maksud yang berbeza dan boleh juga digunakan sebagai penjodoh bilangan, seperti contoh 'berbuku' yang membawa makna berbentuk bongkah atau 'terbuku' yang membawa maksud perasaan yang disimpan dalam hati.

Sekiranya 'buku' diambil daripada 'book', apa pula asal-usul perkataan 'book'?

Perkataan 'book' sebenarnya datang daripada perkataan-perkataan yang digunakan Inggeris lama 'boc' yang turut sama dikongsi dengan beberapa bahasa lain di Eropah. Selain daripada perkataan 'boc', perkataan yang digunakan di dalam bahasa lain adalah 'bok', 'buok' dan 'buoh'.

Semua ini berpunca daripada kaedah yang masyarakat Germanic Lama terdahulu gunakan untuk menulis. Mereka gemar menulis di batu atau batang pokok, salah satu pokok yang menjadi mangsa adalah pokok 'beech.' Perkataan 'beech' itu akhirnya diambil menjadi satu kata kerja sebelum diubah kepada 'boc' oleh masyarakat Inggeris Lama. 'Boc' pada ketika itu membawa maksud satu dokumen bertulis namun tidak semestinya berjilid.

Perkataan 'boc' kemudiannya ditambah baik untuk menamakan sebuah jilid atau volum tulisan pada kurun ke 8 sebelum mengalami perubahan ketara pada kurun ke 16.

Perkataan 'boc' kemudiannya mengalami evolusi, ditulis sebagai 'boke' pada tahun 1519, 'booke' pada tahun 1641 sebelum menggunakan ejaan yang masih kita guna pakai sehingga kini iaitu 'book' pada tahun 1674.

Selain daripada perkataan buku, kitab dan books, perkataan lain yang boleh kita gunakan untuk menggantikan perkataan itu adalah 'codex.' 'Codex' adalah perkataan latin yang merujuk kepada buku dalam bentuk moden.

Tahukah anda buku yang paling popular di dunia adalah kitab Bible, dengan anggaran lebih 5 billion buah telah dijual di seluruh dunia. Sementara novel paling laris di dunia pula adalah 'Da Vinci Code' hasil nukilan Dan Brown, yang diangarkan terjual lebih 5 juta unit diseluruh dunia. Sepuluh tempat teratas novel paling laris di dunia sehingga kini dikuasai oleh Dan Brown, J.K. Rowling dan juga E.L.James yang menulis siri 'Fifty Shades of Grey.'


10 Ikan Paling Besar Pernah Ditangkap Dalam Sejarah

Setiap hari, para pemancing mengharapkan untuk mendapat ikan yang palin besar dalam hidup mereka. Namun, sangat diketahui bahawa memancing ikan bukanlah sesuatu yang mudah.

Selain ia memerlukan kesabaran yang tinggi, memancing juga memerlukan pengalaman yang sangat mendalam. Untuk mendapatkan seekor ikan sahaja sudah mencabar, apatah lagi menangkap ikan besar.

Namun bagi mereka yang bernasib baik dan memancing di kawasan yang terbukti mempunyai ikan yang bersaiz besar, ia adalah tidak mustahil untuk mendapatkan ikan terbesar di dunia. iluminasi.com ingin kongsikan 10 ikan yang paling besar dan berat pernah ditangkap oleh manusia.

Dengan jangka hayat boleh mencecah 50 tahun, ikan halibut mampu membesar sehingga panjang mencapai 4.5 meter dan seberat 315 kilogram. Daging ikan ini yang sangat sedap dan unik menjadikannya sebagai komoditi yang didambakan di seluruh dunia.

Pada tahun 2015, seorang nelayan dari Norway tersedar bahawa umpannya telah dimakan oleh seekor ikan halibut gergasi, yang membawa kepada pertempuran selama 90 minit dibantu oleh 3 orang yang lain di atas bot bersaiz 5.8 meter.

Kerana tidak mampu mengangkat ikan gergasi ini ke atas bot, mereka mengikat ekornya dan mengheret ikan ini ke pelabuhan. Ikan tersebut ditimbang dan beratnya mencecah 233 kilogram.

Seekor ikan keli gergasi Mekong betina telah diiktiraf sebagai Ikan Air Tawar Paling Besar di dunia oleh Guiness Book of World Recods. Ikan yang sangat cepat membesar ini boleh mencapai berat melebihi 180 kilogram dalam tempoh 6 tahun dan dilaporkan mampu mencapai berat sehingga 350 kilogram.

Walaupun ikan keli gergasi Mekon ini berada dalam senarai ikan terancam, namun dua orang nelayan di Thailand telah menangkap ikan ini seberat 293 kilogram di Sungai Mekong.

Dan melihatkan kepada saiznya pasti sudah dapat menjangkakan ia sangat sukar ditumpaskan, yang mana 2 jam diperlukan oleh 2 nelayan ini untuk menjinakkannya. Jataban Perikanan Darat Thailand kemudiannya mengambil telur ikan ini untuk tujuan pembiakan.

Cubaan untuk menyelamatkan ikan ini gagal dan akhirnya ia menjadi santapan makan malam bagi orang kampung.

Ikan tuna bersirip biru Atlantik adalah spesis yang terbesar dari keluarga tuna dan menjadi subjek kepada banyak cerita-cerita dongeng. Ikan ini juga disenaraikan sebagai spesis terancam disebabkan oleh permintaan global yang tinggi.

Pada tahun 2010, seekor ikan tuna bluefin sebrerat 233 kilogram telah dijual dengan harga RM704,513 membuktikan bahawa ia merupakan antara ikan yang paling mendapat sambutan dan sangat berharga.

Ramai nelayan telah berjaya menangkap ikan tuna dengan berat melebihi 450 kilogram, namun yang paling besar pernah direkodkan adalah oleh Ken Fraser pada tahun 1979 di Nova Scotia, Canada.

Ikan tersebut mencapai berat 678 kilogram menjadikannya antara ikan paling besar pernah ditangkap dalam sejarah.

Ikan Marlin dianggap sebagai sangat megah dan menjadi idaman setiap nelayan untuk menumpaskannya. Cabaran yang diberikan oleh ikan ini adalah disebabkan oleh beratnya dan kebolehan untuk bergerak pada kelajuan 128 kilometer sejam.

Kebiasaannya ikan marlin mampu mencapai panjang 3.3 meter dan berat di antara 91 dan 181 kilogram, namun ikan marlin betina mampu mencapai saiz 4 kali ganda ikan jantan.

Antara ikan paling besar pernah ditangkap adalah ikan marlin biru seberat 751 kilogram pada tahun 1984 oleh Gary Merriman yang memberikan pertarungan sengit selama 2 jam 20 minit.

Biasanya bersaiz di antara 2.13 hingga 3.66 meter, ikan Sturgeon dianggarkan mempunyai jangka hayat melebihi 100 tahun. Ikan sturgeon Beluga adalah spesis yang terbesar dalam keluarga spesis ini dan merupakan sumber kepada caviar (telur ikan).

Ikaan sturgeon paling besar dalam sejarah pernah ditangkap adalah pada tahun 1827, di muara Sungai Volta, Ghana. Ikan tersebut mempunyai panjang 7.2 meter dan berat mencecah 1,571 kilogram.

Jerung putih mempunyai reputasi yang paling menakutkan dan diketahui kecenderungannya untuk menjadikan manusia sebagai mangsa. Ikan jerung putih betina membesar sehingga saiz purata di antara 4.5 dan 4.8 meter, namun terdapat laporan mengatakan ia mampu mencapai lebih panjang dari itu.

Antara salah satunya digelar sebagai "Deep Blue", yang pernah dirakam berenang-rengang di Pulau Guadalupe, Mexico, mempunyai panjang 6.1 meter. Namun, ikan jerung putih yang terbesar di dunia pernah ditangkap menggunakan joran adalah seberat 2,306 kilogram, di Pulau Phillip, Australia.

Ikan Ocean Sunfish atau ikan Mola Mola adalah ikan dari kelas Osteichthyes paling besar di dunia. Ikan tidak berekor ini boleh dijumpai di kawasan berair suam di seluruh dunia.

Berat purata ikan ini adalah di antara 247 dan 918 kilogram. Walaupun ikan ini terkenal kerana mampu menyebabkan kerosakan serius apabila melanggar bot, namun ia merupakan spesis jinak dan tidak memberi ancaman kepada manusia.

Ikan Mola paling besar dalam sejarah yang pernah tumpas di tangan manusia adalah seberat 2,313 kilogram pada tahun 1910 di Pulau Burung, Australia.

Ikan pari gergasi laut biasanya dijumpai terdapat di perairan tropika dan juga subtropika. Rata-rata spesis ikan ini mampu mencapai panjang antara 4 hingga 5 meter dan bergerak pada kelajuan yang sangat pantas.

Namun, ia mempunyai pemangsa yang sangat dirisaukan termasuklah paus pembunuh, jerung dan juga manusia sebagai ancaman terbesar. Ikan pari Manta mampu mencapai berat maksimum 1,360 kilogram.

Walaubagaimanapun, ikan spesis ini yang paling besar pernah ditangkap adalah pada tahun 1933 di pantai di Florida, Amerika Syarikat. Lebar ikan ini mencecah 6 meter dan beratnya mencecah 2,494 kilogram, antara ikan paling besar dan berat pernah ditangkap manusia.

Ikaan jerung Basking bukanlah spesis pemangsa yang ganas seperti ikan jerung lain namun saiznya yang tersangat besar menjadikannya sangat menakutkan. Ikan yang menjadikan plantkton sebagai makanan utama ini mampu mencapai panjang 8 meter, namun terdapat pengecualian.

Pada tahun 1851, ikan jerung Basking terbesar di dunia telah ditangkap. Ia berukuran 12 meter panjang dan berat mencecah 17,236 kilogram, menjadikannya ikan kedua paling besar di dunia pernah ditangkap.

Ia menjadi antara salah satu spesis ikan terancam disebabkan menjadi mangsa penangkapan berleluasa oleh manusia.

Dikenali sebagai ikan terbesar di dunia, ikan paus jerung adalah ikan gergasi yang mana makanan utamanya adalah plankton. Saiz ikan dewasa biasanya mencapai panjang 9 meter dan berat sekitar 9,071 kilogram.

Saiz mulut ikan ini kira-kira 1.5 meter dan mampu memakan dalam jumlah yang sangat besar pada satu-satu masa. Ikan spesis ini yang paling besar pernah ditangkap adalah di Karachi, Pakistan pada tahun 1947.

Panjang ikan tersebut mencapai 12.5 meter dan berat mencecah 21,318 kilogram, menjadikannya ikan paling besar di dunia yang pernah ditangkap oleh manusia. Terdapat spesis ikan ini yang lebih besar dilaporkan ditangkap namun tidak dapat disahkan.


7 Semut Paling Berbahaya Di Dunia

Dari segi saiz, semut kelihatan sangat tidak mampu menggugat kehidupan mana-mana haiwan apatah lagi manusia. Namun, haiwan kenit ini mempunyai kelebihan tersendiri yang mampu menyebabkan makhluk lain hidup dalam ketakutan.

Malah, terdapat spesis semut yang mampu menyebabkan kematian manusia melalui gigitan berbisa mereka. iluminasi.com ingin berkongsi dengan para pembaca 7 semut paling berbahaya di dunia.

Dari segi rupaa, semut Bullhorn Acacia menyerupai tebuan, hanya berbeza kerana tidak mempunyai sayap seperti tebuan. Panjang badan dan warna semut ini hampir sama dengan tebuan.

Semut ini tersangat berbahaya terhadap manusia kerana sengatannya mampu menghasilkan kesan berdenyut yang sangat memeritkan pada kulit manusia.

Semut yang biasanya dijumpai di negara-negara Afrika ini walaubagaimanapun mempunyai kelebihan dari segi perubatan yang boleh digunakan dalam merawati penyakit seperti asma dan kemurungan yang teruk.

Semut Florida Harvester biasanya dijumpai di kawasan padang pasir Amerika Utara, Tengah dan Selatan. Semut ini mempunyai struktur seperi janggut bagi semua jenis spesisnya, dari segi penampilan.

Struktur enyerupai janggut ini membantu semut ini dalam mencapai atau mengambil butiran kecil di permukaan pasir yang licin. Jangan pandang remeh terhadap semut ini kerana mereka mempunyai racun sama seperti yang dimiliki oleh ular tedung dan lebah madu barat.

Selain itu, racun ini digunakan sebagai sebahagian daripada mekanisma pertahanan untuk membunuh haiwan seperti horned lizard (cicak bertanduk).

Terdapat lebih daripada 200 spesis semut api dalam keluarga Solenopsis. Sama seperti namanya, semut api menyebabkan kesan yang sama seperti kulit manusia yang terbakar. Semut api adalah antara semut yang paling agresif di dunia.

Sesetengah daripada spesis semut ini juga dikenali sebagai "semut halia", yang mana sengatannya sangat menyakitkan dan memerlukan perhatian perubatan dengan segera. Jika semut ini menggigit dalam kumpulan, ia sangatlah berbahaya kerana racunnya terdiri terdiri daripada alkaloid.

Reaksi alahan terhadap kulit manusia boleh menyebabkan bengkak dan kerengsaan. Gejala-gejala lain yang boleh disebabkan oleh gigitan semut ini termasuklah sukar untuk bernafas dan percakapan tidak jelas, yang boleh menyebabkan kematian jika tidak dirawat dengan cepat.

Semut Siafu juga dikenali sebagai "semut pemandu". Ia biasanya dijumpai di Afrika tengah dan timur, yang diiktiraf antara semut paling bahaya di dunia bagi manusia. Setiap sarang semut ini biasanya mempunyai lebih daripada 20 juta ekor semut Siafu.

Semut ini mempunya rahang yang sangat kuat dan mampu mengoyakkan mangsa hanya dalam beberapa saat, jika menyerang secara berkumpulan. Malah, semua pekerja biasanya lebih berbahaya daripada semut buasa.

Semut Saifu berpangkat semut pekerja ini mempunyai rahang yang bersaiz lebih besar, kuat dan keupayaan menyengat yang lebih berbahaya. Sengatan semut ini tidak sesakit gigitannya.

Juga dikenali sebagai "Raids", semua askar sangat berpotensi tinggi dalam mencetuskan bahaya bagi manusia. Namanya diberikan oleh cara semut ini menyerang, iaitu dalam kumpulan dan tersangat agresif.

Tinggal di satu lokasi dengan membina sarang adalah bukan satu kebiasaan bagi semut ini kerana ia biasanya berpindah dari satu tempat ke tempat lain.

Kumpulan semut ini tidak boleh dipandang remeh kerana apabila mereka menyerang dalam kumpulan, kumpulannya terdiri daripada lebih 100,000 ekor dan mampu melenyapkan mangsa dengan begitu mudah.

Malah, ketika menyerang, tujuan penggemblengan tenaga oleh semut-semut ini adalah untuk membunuh mangsa.

Semut peluru tidak kurang bahayanya daripada semut Bulldog. Daripada namanya sahaja "peluru" anda sudah mampu menjangkakan betapa bahayanya semut ini. Namanya diberi disebabkan oleh rasa sengatannya yang dirasai oleh mangsa.

Ia seolah-olah semut ini dapat menyebabkan rasa sakit yang teramat sangat seperti seseorang itu ditembak. Semut ini biasanya ditemui di Honduras dan Paraguay, dan merupakan antara semut yang mempunyai sengatan paling sakit di dunia.

Malah, semut ini juga digelar sebagai "semut 24 jam" kerana rasa sakit disebabkan sengatan semut peluru boleh dirasai sehingga lebih daripada 24 jam. Kandungan racun ini memberikan kesan repulsif yang yang menyekat penghantaran sinaptik dalam sistem saraf pusat.

Guinness World Record mengiktiraf semut Bulldog sebagai semut paling berbahaya di dunia. Majoriti daripada semut ini tinggal di kawasan pantai di Australia. Sejak tahun 1988, terdapat kira-kira 3 kes kematian disebabkan oleh semut ini.

Sengatannya tersangat kuat sehingga dikatakan menyebabkan kesakitan kedua paling sakit di dunia. Rasa sakit akibat sengat itu boleh berlangsung selama beberapa minit yang digambarkan sebagai "rasa sakit yang tajam tanpa rasa panas".

Interaksi dengan manusia dilihatkan sebagai sangat agresif dan semut ini mampu untuk melompat sejauh beberapa inci jika terdapat gangguan atau sarangnya diganggu. Bukti menunjukkan bahawa racun yang disuntik oleh semut ini menyebabkan rasa tidak peka terhadap tisu untuk jangka masa yang lama.

Burung-burung dan haiwan lain juga harus dijauhkan daripada semut ini kerana mampu menyuntik racunnya yang mampu menyebabkan kegagalan buah pinggang. Racun yang disuntik melalui sengatan mampu membunuh orang dewasa dalam masa 15 minit.


7 Geng Penjara Yang Paling Ganas Dan Ditakuti Di Dunia

Penjara mempunyai beberapa fungsi, dan fungsi utamanya adalah mengurung penjenayah berbahaya daripada menimbulkan kemudaratan awam dan berharap dapat membaikpulih supaya menjadi anggota masyarakat yang boleh menyumbang ke arah kebaikan.

Namun kadang-kadang ia boleh menjadi sesuatu yang lebih buruk, di mana kumpulan penjenayah ini berkumpul di dalam penjara dan menubuhkan kumpulan yang lebih jahat yang langsung tak hiraukan undang-undang.

Memenjarakan pembunuh dan pengedar dadah tidak membantu membanteras jenayah di jalanan, sebaliknya mengumpulkan mereka di bawah satu bumbung untuk lebih bersatu. Banyak kumpulan ganas ditubuhkan dalam penjara dan terkurung di sebalik tirai besi tidak menghalang mereka untuk melakukan jenayah di luar.

iluminasi.com ingin kongsikan 7 geng penjara yang paling berbahaya dan menakutkan di dunia.

Mara Salvatrucha (MS) atau juga dikenali sebagai MS-13 adalah geng penjara di El Salvador. Mereka melaksanakan dua jenis perintah dalam kumpulan ini, iaitu "kawal" dan "bunuh". Ini bermakna jika seseorang itu tak dapat dikawal, adalah lebih baik jika dia dibunuh agar tidak menyusahkan.

Geng ini terdiri daripada "rakan" yang bernama seperti Sailors, Normandy, Peajes, Uniones dan Fultons. Bekerja melalui perkongsian yang mereka panggil "La Hermandad" atau "Brotherhood," pemimpin kelompok yang dikenali sebagai "La Palabra" memberi arahan membunuh musuh, menyerang pemberi maklumat polis, memeras ahli perniagaan dan mengedar dadah.

Kini geng ini berfungsi dari dalam penjara. Mereka melakukan kekejaman terhadap pengawal yang menjaga mereka. Ketika ini terdapat lebih daripada 3,000 ahli kumpulan ini di dalam dan luar penjara, dan kebanyakannya berusia 18 tahun.

Texas Syndicate berasal dari penjara Folson, California pada tahun 1970an, ditubuhkan bagi melindungi tahanan Texas yang menjadi mangsa dan sasaran kumpulan lain, terutamanya Aryan Brotherhood dan Mexican Mafia.

Kebanyakan ahli kumpulan ini adalah orang Mexico-Amerika / Hispanik namun mula menerima ahli dari Amerika Latin seperti Colombia, Cuba dan Mexico. Tak seperti kumpulan Hispanik yang lain, geng ini dikenali banyak dikaitkan dengan tawanan imigran Mexico. Sama seperti MS-13, TS juga terkenal kerana melakukan pembunuhan untuk kartel dadah.

Namun, TS tidak menyakiti mereka yang tidak bersalah, namun jumlah pembunuhan yang dilakukan adalah sangat tinggi, terutamanya kematian orang-orang yang mengkhianati mereka serta pihak musuh.

Nuestra Familiah ditubuhkan pada tahun 1968 di California, dengan tujuan untuk melindungi penduduk Latin luar bandar daripada Mexican Mafia ketika berada dalam penjara. Kini, aktiviti utama geng ini membabitkan penyeludupan dan pengedaran dadah ke dalam mana-mana penjara yang mereka beroperasi.

Geng ini musuh kepada Mexican Mafia dan permusuhan ini dikatakan sebagai perang yang paling lama di California. Dianggarkan sebanyak 60 pembunuhan dilakukan oleh geng ini dalam tempoh masa 30 tahun.

Ahli Nuestra Familia yang dipenjarakan mempunyai hubungan kuat di luar penjara dan menggunakan anggota yang telah dibebaskan untuk menyeludup dadah dan barang laranganke dalam sistem penjara.

Aryan Brotherhood adalah geng supremasis dan kumpulan jenayah terancang yang beroperasi di dalam dan luar penjara di seluruh Amerika Syarikat. Ia dikatakan ditubuhkan pada tahun 1964, oleh seorang penunggang motosikal dari Ireland, di San Quentin State Prison sebagai tindak balas kepada berakhirnya polisi pengasingan kaum di penjara AS.

Juga dikenali sebagai AB, The Brand atau Alice Baker, geng ini dipercayai mempunyai 20,000 ahli ekslusif daripada orang kulit putih, di dalam penjara dan juga yang bebas. Aktiviti geng penjara ini termasuklah menyeludup barang larangan, mengedar dadah, membunuh dan pelacuran.

Walaupun hanya terdiri daripada 1% populasi penjara di AS, namun dipercayai mereka adalah dalang disebalik 20% daripada pembunuhan di dalam semua penjara.

Black Guerilla Family (BGF) ditubuhkan pada tahun 1966 merupakan antara geng penjara yang popular dalam sistem Penjara California, namun ideologi mereka agak lain daripada yang lain. Juga dikenali sebaga "Black Family" atau "Black Vanguard", geng ini adalah yang paling berorientasikan politik yang dibentuk di bawah payung Black Power Movement.

Matlamat mereka adalah ingin menghapuskan perkauman, berjuang mengekalkan martabat mereka di penjara, dan menggulingkan kerajaan Amerika Syarikat. Ahli-ahli BGF dipaksa untuk mengangkat sumpah mati, menjanjikan kehidupan mereka kepada geng ini.

Jenayah yang dilakuka mereka termasuklah mengedar dadah, mencuri kereta dan membunuh.

Juga dikenali sebaga "La Eme", iaitu bahasa Sepanyol untuk huruf "M", Mexican Mafia adalah geng yang paling berkuasa dalam sistem penjara di California.

Gelaran ini diperoleh kerana mereka sangat teratur, berkuasa dan mempunyai asal-usul yang mendalam dalam sistem penjara dan juga komuniti Hispanik di California Selatan.

Ditubuhkan pada tahun 1960an, keganasan melampau Mafia Mexico telah melahirkan banyak geng yang ditubuhkan untuk melindungi diri mereka daripada geng ini. Dengan hubungan yang sangat erat dengan kartel dadah Mexico, La Eme sangat berbahaya di dalam dan di luar penjar

Walaupun banyak geng yang paling berbahaya dan ganas berasal dari sistem Penjara California, namujn gelaran Paling Berbahaya adalah miliki Geng Nombor, dari Afrika Selatan. Sejak pembentukannya pada tahun 1911, dipercayai bahawa geng ini mengawal hampir kesemua penjara di Afrika Selatan.

Mereka membahagikan ahli-ahlinya kepada 3 bahagian, 26, 27 dan 28. 26 bertanggungjawab memperoleh wang melalui pencurian, perjudian atau jenayah melibatkan wang yang lain. 27 pula merupakan pemelihara undang-undang dalam kalangan geng dan 28 adalah pahlawan.

Geng Nombor adalah geng yang sangat ganas yang terkenal kerana menyerang penjaga dan pengawal penjara. Di Penjara Pollsmoor, yang mana ahli kumpulan ini adalah yang terbanyak, hampir 50% daripada pengawal penjara telah ditikam.

Mereka mempunyai peraturan yang ketat, serta pelbagai upacara wajib yang diberikan kepada hari-hari yang berbeza dalam seminggu. Jika peraturan dilanggar, mereka akan diberi perbicaraan yang boleh menyebabkan kematian.

Ahli paling terkenal dalam geng ini adalah John Mongrel, Jeneral bagi 28 di Penjara Pollsmoor. John dipercayai bertanggungjawab ke atas 1,000 pembunuhuan dan mengaku secara terbuka bahawa dia boleh membunuh mana-mana kakitangan, penagawal, kapten atau warden penjara, jika dia mahu.